qundao/data-zh-poetry huggingface dataset:
智臣相過成小詩
作者：李之儀
朝代：宋

紺髮朱顔氣吐虹，崢嶸頭角振家風。
千金自晦鄒王後，一笑時游管郭中。
老子已應終汩沒，諸兒聊爲指窮通。
他年朱紫相輝地，莫惜高軒訪此翁。
更漏子
作者：李之儀
朝代：宋

暑方煩，人似慍。悵望林泉幽峻。情會處，景偏長。心清聞妙香。寶幢低，金鎖碎。竹影桐印窗外。新事舊，舊愁新。空嗟不見人。
書于子高宅
作者：李之儀
朝代：宋

兒童雞犬語聲喧，桑柘縈紆綠蔽川。
斗覺門庭蘭玉盛，更將簫鼓樂豐年。
書俞秀老詩卷後
作者：李之儀
朝代：宋

荆公賓客晚多奇，休歎穰侯見事遲。
雨過半山初睡足，何如蚊力負山時。
書吳江垂虹亭壁
作者：李之儀
朝代：宋

三十年驚一世人，衣巾空有淚痕深。
他年不爲鱸魚膾，聊欲江干卜近鄰。
書崇寧觀黄道士火柜壁
作者：李之儀
朝代：宋

地肺聞名久，崇寧請祝初。
仙家豈興廢，物理自乘除。
羽客論歡舊，紅爐勸坐俱。
斯須竟何有，聊復慰窮途。
書張君書齋窗上次其韵
作者：李之儀
朝代：宋

眼力無窮面面窗，知君心不在西凉。
聊將浮世兩繭足，共借明朝一線長。
書扇
作者：李之儀
朝代：宋

會稽陳迹久荒蕪，流落江城墨未枯。
好向溪邊示行客，問人能出百錢無。
書王子重閒軒壁
作者：李之儀
朝代：宋

經年問疾漫持想，今日登軒念自空。
不能碌碌遽如許，定應剪剪將無同。
人喧渡口似瓜步，木落沙頭疑渚宮。
莫辭眼力徧沙界，回首臘盡還春風。
書真公軒
作者：李之儀
朝代：宋

松陰苔徑曲盤盤，古佛殘燈古殿間。
却羨老僧無個事，一生長伴白雲閒。
書羅氏屏風四絕·其一
作者：李之儀
朝代：宋

浄練平鋪月上時，無人吟得謝郎詩。
酒酣直欲捉倒影，千古風流幾個知。
書羅氏屏風四絕·其三
作者：李之儀
朝代：宋

一到山頭却下山，終朝只在翠微間。
白雲本是無心物，何事高低伴往還。
書羅氏屏風四絕·其二
作者：李之儀
朝代：宋

鼓聲絕罷香烟起，湧出潮音滿座寒。
爲問如何第一義，等閒拈却面前山。
書羅氏屏風四絕·其四
作者：李之儀
朝代：宋

日日春禽百轉新，明窗棐几浄無塵。
平生似有叢林分，禿鬢何爲尚滿巾。
書長干僧房
作者：李之儀
朝代：宋

昨日方得書，經年不相見。
書來必累幅，分明如見面。
雖同雨千花，略不通一線。
誰云非吉祥，便是金毛現。
書長干僧房
作者：李之儀
朝代：宋

異日延禪地，今朝選佛場。
真身瘞堅固，層級韵琅當。
雨灑家家潤，燈傳處處光。
曾將一則語，要路截諸方。
書長干僧房二首·其一
作者：李之儀
朝代：宋

赤手能搏虎，青氈不與偷。
真知外物重，未放此緣休。
平地見山嶽，排空回斗牛。
何須待塵劫，才許證前秋。
書長干僧房二首·其二
作者：李之儀
朝代：宋

問訊無尺寸，順風留歲時。
傳聞萬金積，未嘆一生疲。
突兀端可想，高明還此期。
他年問初祖，却是寧馨兒。
書龔彥本莊壁二絕·其一
作者：李之儀
朝代：宋

青黄赤白千畦稻，遠近高低四面山。
舊約買鄰今已决，却憂無力伴躋攀。
書龔彥本莊壁二絕·其二
作者：李之儀
朝代：宋

重陽過了十二日，階下黄花方盛開。
節物參差何足較，且浮新蘂共銜杯。
曾延之置酒後閣供帳酒饌物物皆內出侍人以裙带求書
作者：李之儀
朝代：宋

御醅盞畔千頭菊，椽燭光中四和香。
紅粉莫嗟霜滿頷，也應歌處似周郎。
有送梅花者而彥行適在君俞來
作者：李之儀
朝代：宋

來時點滴纔彷彿，今日爛漫將飛揚。
春事不知尚多少，客懷空自成悲傷。
新名侯喜足詩思，舊病維摩難藥方。
共飲節食冷相對，少須陳子同飛觴。
朝中措
作者：李之儀
朝代：宋

敗荷枯葦夕陽天。時節漸闌珊。獨泛扁舟歸去，老來不耐霜寒。平生志氣，消磨盡也，留得蒼顏。寄語山中糜鹿，斷雲相次東還。
朝中措
作者：李之儀
朝代：宋

新開湖水浸遙天。風葉響珊珊。記得昔遊情味，浩歌不怕朝寒。故人一去，高名萬古，長對孱顏。惟有落霞孤騖，晚年依舊爭還。
朝中措
作者：李之儀
朝代：宋

暮山環翠繞層欄。時節歲將殘。遠雁不傳家信，空能嘹唳人間。客程無盡，歸心易感，誰與忘年。早晚臨流凝望，飢帆催卸風竿。
朝中措
作者：李之儀
朝代：宋

翰林豪放絕勾欄。風月敢雕殘。一旦荊溪仙子，筆頭喚聚時間。錦袍如在，雲山頓改，宛似當年。應笑溧陽衰尉，鯰魚依舊懸竿。
朝中措
作者：李之儀
朝代：宋

臘窮天際傍危欄。密雪舞初殘。表裡江山如畫，分明不似人間。功名何在，文章漫與，空嘆流年。獨恨歸來已晚，半生孤負漁竿。
朱伯宣才英昆仲見過曲相慰藉因留飲得花字
作者：李之儀
朝代：宋

新春窮巷幾傷嗟，聯璧俄來照蔀家。
意厚旋傾新釀酒，眼明初見未開花。
百尋自是松難老，什襲終慙玉有瑕。
便覺賦成無用處，漫勞憔悴歎長沙。
朱希仲設榻溫密與真師榻相對明日雨止送過金陵
作者：李之儀
朝代：宋

居士留我宿，虛堂照一燈。
如逢永平夢，仍對竹蘭僧。
彷彿三無慍，間關百不能。
平明失簷溜，歡喜話金陵。
李伯時畫姑溪濯足圖贊
作者：李之儀
朝代：宋

濯余足兮寒泉，振余衣兮古丘。
洞胸中之滯礙，眇雲散而水流。
識此行之非禍，乃造物之予休。
李伯時畫馬贊
作者：李之儀
朝代：宋

飲不以鼻，投不以趾。
雖夢亦然，理自應爾。
吾師東坡，嘗有是語。
天機所同，惟伯時父。
東坡形容，伯時位置。
曹韓少陵，俱落第二。
吾私淑諸，限隔九泉。
筆頭落處，幾至潸然。
李伯時馬贊
作者：李之儀
朝代：宋

竹批雙耳，風激四蹄。
振尾頓鬣，會於一時。
惟伯時父，神而明之。
千載相遇，非公而誰。
李去言相別二年忽得書知在吳中答書偶成
作者：李之儀
朝代：宋

宦路相逢一笑休，共知身世兩虛舟。
楚材有用誰青眼，趙將無功枉白頭。
會見姓名通北闕，何妨風韵冠南州。
求田接武如鳧鷖，只欠元龍百尺樓。
李太白畫像贊
作者：李之儀
朝代：宋

舉目一世空無人，當時何有高將軍。
龍鶱鳳翥固莫群，晴天萬里惟孤雲。
冥冥何地非埃塵，我欲從之嗟此身。
形容不到浪自分，坐令魯叟悲獲麟。
李太白贊
作者：李之儀
朝代：宋

龍不可收，虎不可縛。
矯矯世路，彼自清濁。
醉遣脫靴，孰貴孰賤。
弄月滄波，萬頃一綫。
圖畫如好，雖曰糟粕。
對之超然，鯨尾欲捉。
李希武挽詞
作者：李之儀
朝代：宋

十年枯木不知春，每向尊前得可人。
申叔共瞻雲外翼，元賓豈是轍中鱗。
揚帆巨浸方期遠，摧輻窮途定有因。
後學從誰識頭角，祇應遺藁是通津。
李府君挽詞
作者：李之儀
朝代：宋

賣藥韓康伯，著書河上公。
幻同聊復爾，緣散却歸空。
獨有鄉人淚，難勝薤露風。
我來嗟已晚，猶及想冥鴻。
杏花白鷳
作者：李之儀
朝代：宋

朝來雨過發妖妍，向日枝頭雪作團。
縞練長拖輕洒墨，不須將作兩般看。
東坡先生贊·其一
作者：李之儀
朝代：宋

東坡仙人，岷峨異稟。
道日而升，弗類斯擯。
有繼皇皇，期之奠枕。
誰其止之，成是貝錦。
天作人遠，言何從諗。
聞已聳然，見孰不凜。
東坡先生贊·其二
作者：李之儀
朝代：宋

天作斯文，萬物所印。
時慘時舒，與天同運。
其誰特立，卓哉吾人。
黄且落矣，蔚然常春。
見險弗止，自信無悶。
求仁得仁，於我何怨。
光時顯被，外薄四夷。
載瞻載仰，百世之師。
東坡挽詞
作者：李之儀
朝代：宋

從來憂患許追隨，末路文詞特見知。
肯向虞兮悲蓋世，空慚賜也可言詩。
炎荒不死疑陰相，漢水相招本素期。
月墮星沈豈人力，輝光他日看豐碑。
東山
作者：李之儀
朝代：宋

南山不見見東山，白鷺時時自往還。
爲問天公幾時雨，定因薄相故能慳。
柏臺自述四首·其一
作者：李之儀
朝代：宋

窮日愔愔已死灰，似沈眢井念昭回。
一聲霹靂起平地，頓覺青天萬里開。
柏臺自述四首·其三
作者：李之儀
朝代：宋

一夢揚州似隔生，輕舟未往但貪程。
莫年觳觫兒童念，風物依稀媿此情。
柏臺自述四首·其二
作者：李之儀
朝代：宋

鑽龜打瓦不曾休，金注昏人豈自由。
誰謂純誠無感格，會逢公議報私讎。
柏臺自述四首·其四
作者：李之儀
朝代：宋

熬熬內火戰驕陽，鶴唳風聲便着忙。
波浪翻天誰與渡，却應甘井是慈航。
次儲子椿金陵作別韵
作者：李之儀
朝代：宋

千里波濤一葉中，急難平日但聞風。
自非積習有天得，那復間關特地同。
樂事放懷須命酒，生涯何處不飄蓬。
先歸只作尋常別，切莫樽前感斷鴻。
次韵俞希賢大暑家居寄天寧二老
作者：李之儀
朝代：宋

靜退陶彭澤，風流支道林。
論歡雖暫阻，投分本來深。
客舍汗如洗，僧軒雲正陰。
莫因俗眼礙，終負勝遊心。
次韵參寥杜孝錫
作者：李之儀
朝代：宋

君不見深山窮谷千丈潭，懸崖絕壁倒挂松。
雷霆雨電有時一洒遍八極，繁霜雪霽能邀夜月來高穹。
又不見江頭龜手洴澼絖，裂地得侯終有逢。
長安大雪幾千尺，高卧不愧衣玲瓏。
揖人而相若反掌，登天有路非難通。
天之可上勢或便，得相乃在須臾中。
朝冠貂蟬暮徽纆，曲肱何在三千鍾。
方東遽北安足究，豈異海舶隨狂風。
舞雩而詠吾與點，坐中客滿誰知融。
屹屹杜夫子，靈芝翳深叢。
百年轉盼皆腐朽，且將逸駕聊與同。
我慙圭觚刺人眼，空向霜天望飛鴻。
次韵君俞兼簡少孫六首·其一
作者：李之儀
朝代：宋

連璧兼金盡出倫，雪髯霜鬢信陳人。
能忘枘鑿方圓異，許接風雲變化新。
絕韵淹時勞極目，虛齋窮日但凝塵。
何當一笑披環堵，頼月吟哦未厭貧。
次韵君俞兼簡少孫六首·其三
作者：李之儀
朝代：宋

莫羨財多石季倫，任從閭里笑長人。
五湖浪迹名終在，六印懸腰眼暫新。
且樂歌呼隨瀝斝，不妨文字洗留塵。
年來頓覺珠璣富，萬戶侯家却是貧。
次韵君俞兼簡少孫六首·其二
作者：李之儀
朝代：宋

殘編弊藁掩還開，好意經年不暫來。
伏櫪已應真款段，脫鞲終擬謝低回。
頗傳共坐侵斜月，更想微吟薦罰杯。
居士從來少風味，獨將愁眼望初梅。
次韵君俞兼簡少孫六首·其五
作者：李之儀
朝代：宋

定應春到今日幾，但覺耳邊多醉人。
已分餘生不如舊，却應佳句漸能新。
悲來徒有縈心淚，情盡空驚滿眼塵。
到得錐無真我輩，一簞猶是作家貧。
次韵君俞兼簡少孫六首·其六
作者：李之儀
朝代：宋

書空懶作咄咄語，催老祗怪駸駸來。
斷夢已將愁共遠，離魂不覺淚驚回。
病餘想見嶄巖玉，歡處猶懷宛轉杯。
能伴晴和着屐否，深山應有未凋梅。
次韵君俞兼簡少孫六首·其四
作者：李之儀
朝代：宋

愔愔懷抱不曾開，忽忽還添一歲來。
燈火香花隨贊祝，兒孫旛勝共徘徊。
休誇路寢當前拜，誰得屠蘇最後杯。
何物相期同一醉，爲君催發檻前梅。
次韵君俞四首·其一
作者：李之儀
朝代：宋

文章老去豈能神，猶有殘膏占舊名。
賦就賈生空自感，詩成侯喜近聞聲。
拾塵已信非嘗飯，撒豆終知不是兵。
多謝嘉篇慰岑寂，便思約伴問歸程。
次韵君俞四首·其三
作者：李之儀
朝代：宋

語解驚人固有神，始知無不是虛名。
方觀去接天邊翼，何事猶諧爨下聲。
齊晉近能通歃血，江黄詎敢議鏖兵。
老來肺腑都荆棘，頓欲薅鋤不計程。
次韵君俞四首·其二
作者：李之儀
朝代：宋

合浦圓光降下胎，豫章千尺本天材。
未能海運參摶翼，聊復舟行共覆杯。
白髮情懷雖草莽，青春消息自條枚。
何妨接武窮幽致，莫待風光却見催。
次韵君俞四首·其四
作者：李之儀
朝代：宋

熊掌如何得豹胎，棄常嗜異信難材。
端能不學邯鄲步，正可同嘗沆瀣杯。
有意良圖休我老，他年吉卜佇君枚。
雲間日下容相契，且置燃萁特地催。
次韵君俞瑞香
作者：李之儀
朝代：宋

占盡韶華異衆芳，分明絕艷降昭陽。
肯同繁杏攙春色，漫道幽蘭有國香。
大葉尚疑攢處髻，馬嵬猶認去時囊。
牡丹獨賞慈恩句，只解金盃比發粧。
次韵君俞病中見寄
作者：李之儀
朝代：宋

老眼逢春如有隔，不覺花前手頻拭。
昔陪韋杜尺五天，此地去天今幾尺。
東家有客貪春甚，酒作衾裯花作枕。
瘦逼休文臂漸消，渴近相如尤殢飲。
賞心直以花爲命，醉頭只恐扶難正。
春歸每恨太忙生，不惜一春常似病。
我老無用終安之，屢欲從君獨較遲。
方將結束窮勝致，投懽祗許春相知。
詩來苦訴不自樂，春固惱人多索寞。
何妨强襲起應劉，間促扁舟尋李郭。
君不見樂羊功名方煜煜，歸來謗書已盈篋。
爭如隨地任低昂，漫浪猗玕盡元結。
次韵夾竹桃花
作者：李之儀
朝代：宋

料理愁懷落那邊，桃花烘日竹含烟。
牆紅密約連昌曉，夏木深藏繡嶺天。
籃轝造門如會面，漁舟失路想當年。
因君詠出黄筌筆，從此風光生彩牋。
次韵子椿九日登高見懷兼呈君俞相約尋春
作者：李之儀
朝代：宋

重陽曾記客京埃，江國相逢又七回。
感舊只如春夢斷，登高未許壯心摧。
方嗟陳迹何時見，底事新詩到眼來。
便好扶携披節物，猶勝落木對空罍。
次韵子椿五首·其一
作者：李之儀
朝代：宋

會次定多古語，筆端無復時流。
骯髒若非投分，崎嶇肯共經丘。
次韵子椿五首·其三
作者：李之儀
朝代：宋

踏碎瓊瑶聊步，行陪笑語多時。
一段難逢佳事，五篇消得新詩。
次韵子椿五首·其二
作者：李之儀
朝代：宋

昨夜中秋好月，今朝類試終場。
遙想客窗對酒，未知野飯同堂。
次韵子椿五首·其五
作者：李之儀
朝代：宋

附見誰爲鄒湛，奬成無復山濤。
豈敢遽名此地，不如且醉歸舠。
次韵子椿五首·其四
作者：李之儀
朝代：宋

龍欲興雲致雨，虎能墮地成斑。
端是便騎賜馬，不須深戀家山。
次韵子椿同關聖源吳思道贈董無求有懷米元章
作者：李之儀
朝代：宋

海嶽仙人不我期，碧雲幽恨獨心知。
坐間優孟已難別，筆下羊欣更出奇。
自是人才空立異，當知臣叔本非癡。
重輕到了存公議，揮扇何勞强執葵。
次韵子椿莊居述懷
作者：李之儀
朝代：宋

偶因秋蘂記初春，增損元無爾自貧。
病骨蕭條驚歲晚，新詩來往媿情親。
未應謝傅終垂涕，誰爲劉公是可人。
艾火呻吟對摇落，不堪庭草又還新。
次韵子椿見寄
作者：李之儀
朝代：宋

一逢佳節一消魂，青徹江山綠滿園。
又把鋤犁聊自遣，却嗟身世獨難論。
三鍾切幸資三徑，九奏時猶夢九門。
勝處何能偏見憶，便應佳思襲香蓀。
次韵子椿遊雨花臺同長老德正
作者：李之儀
朝代：宋

勝遊自有經年約，佳客難同信步來。
無復風烟翳寒日，漸催花柳映高臺。
雲光故事空陳迹，玉樹遺音失舊哀。
今昔循環等相視，欲尋歸路更遲回。
次韵子椿金陵相會詩
作者：李之儀
朝代：宋

濛濛小雨落征帆，漠漠烟雲遠近山。
屬意幾回真入夢，欲來常恨澀如灣。
家程豈復嗟留滯，物外何妨且往還。
便恐都人入圖畫，却應難寫是高閒。
次韵子瞻古風詩二首·其一
作者：李之儀
朝代：宋

無兒晚讀書，得之兩河場。
何待少陵詩，閃閃已生光。
深山秀蘭芽，無人方自香。
未央鎖千門，可知曼修廊。
俯仰要自得，犧樽浪青黄。
惡木熱亦蔭，盜泉渴須嘗。
果能奪固有，利害置兩傍。
匪我亦匪人，用托寧見傷。
次韵子瞻古風詩二首·其二
作者：李之儀
朝代：宋

紅爐一勺水，湧沸如雷聲。
德君戒終南，爲君歌采苓。
水盡焰仍烈，崎嶇閱修齡。
由來外一重，疇非君死生。
風物托茲世，異種聊並蒂。
榮謝等春秋，何勞騖多計。
眷眷後世雄，惟君有以似。
次韵孔經甫題剡縣史氏競秀堂
作者：李之儀
朝代：宋

天姥迤邐沃州緊，萬壑千巖相汲引。
崢嶸不知盡何如，撐突雲煙隨望隕。
來蹲去伏搏虎豹，上圓下妥蒸芝菌。
溪流縈紆湛寒玉，飛泉滴瀝調金軫。
天造神藏發有時，眼力收羅一朝盡。
連甍接桷插星斗，檻欄分明噓老蜃。
薄遊曾向畫圖見，幾欲微吟寫秋蚓。
登臨更想新醅熟，紫蕨堆盤參竹笋。
排坐歌呼來謫仙，落筆篇章陵醉尹。
晴春雪霽夜月滿，此樂誰能計畦畛。
到者如行避世村，回首紛紛只堪哂。
因君歸興不自持，安得陵風跨蒼隼。
次韵家室送別
作者：李之儀
朝代：宋

幾年保新阡，託身斗一方。
問語得野人，禾黍共登場。
遷疏儻可老，持鬚時抑揚。
顧非馬上才，猶懷袖中剛。
西風蕩微氣，仰視明星光。
叩齒咏真主，白眉誰最良。
師門守邊鑰，表表南方强。
逋誅百年寇，敢謂莫我當。
牝雞久司晨，羣吠移當陽。
葷羶固難律，誰可無宮商。
堂堂發天機，右鉞左仗黄。
一旦念風雲，果知籌策長。
洗滌盡餘滓，萬翼爭回翔。
能無出囊穎，及顧箕子傍。
平生慣草衣，豈堪事戎行。
强歌出塞曲，夭矯參龍章。
蠅因逸驥速，馬爲奏瑟昂。
尚期騖鼓操，奮力起病牀。
賀蘭奪故穴，安西還舊疆。
歸上千萬壽，重賡庶事康。
次韵思道子椿題仲强樗亭
作者：李之儀
朝代：宋

王門平昔早相求，幾向樗亭得趣幽。
從別風光應似舊，每懷勝麗只搔頭。
麈毛抗論傾終日，玉指挼花泛晚秋。
老盡鄒陽還憶否，密移空自感藏舟。
次韵思道送董無求兼寄思道
作者：李之儀
朝代：宋

骯髒從來不易儔，低徊身世亦悠悠。
離羣斷雁雖難偶，得兩明珠豈待求。
强挹餘塵時琢句，問尋陳迹自經丘。
清時醉尉知何在，似是人多識故侯。
次韵採蓮
作者：李之儀
朝代：宋

聞道栽成十畝蓮，便思挑出杖頭錢。
定知荇菜參差處，不是决明顔色鮮。
紅日半移芳草岸，清歌低泛木蘭船。
驚心未得同真賞，空媿諸豪白玉篇。
次韵方叔晚過湖上時積雨新霽夜色如晝傳聞余有興元之命
作者：李之儀
朝代：宋

釃水投過日，佳思生襟裳。
緬懷江上笛，相游共胡牀。
星月弄疏明，草木來遠香。
所得亦餉爾，端能謝炎凉。
次韵早秋
作者：李之儀
朝代：宋

衝衝時序一郵亭，睡美從今氣不蒸。
便好心期金葉酒，乍驚夢在玉壺冰。
栽松種竹來三徑，效策輸龜待十朋。
百尺樓高誰與共，倦途初喜接陳登。
次韵晁堯民黄魯直蘇子瞻同賦半粲字韵十往返而不倦者
作者：李之儀
朝代：宋

耿耿萬里心，振衣常夜半。
明星當戶高，仰首每自嘆。
是身固虛空，殆將等閒玩。
永懷一寸光，有之詎能散。
南山富蕨薇，采采寧待伴。
不媿郢中曲，誰報青玉案。
千載北窗風，鄭聲何可亂。
子職若崎嶇，垢指寧與盥。
我慙老更拙，欲和知良難。
但能襲餘塵，未易窺重關。
路年與君俱，纔此意少寬。
奈何捨我去，鴻鵠隨騫摶。
岑樓起膚寸，萬仞始一拳。
知君未易量，願君更加餐。
親髮日益白，何以爲親懽。
以義不以時，吾君正求賢。
只欠明光宮，峨峨望君冠。
次韵景仁海次西還二首·其一
作者：李之儀
朝代：宋

留滯初春寂寞濱，眼明歸路一番新。
何妨更作重來計，枝上微紅解惱人。
次韵景仁海次西還二首·其二
作者：李之儀
朝代：宋

二月春陰到水濱，秋風重見玉蟾新。
無端擾擾來還去，只恐沙鷗解笑人。
次韵李方叔宋鎮立秋五絕·其一
作者：李之儀
朝代：宋

渡口人歸月上鈎，蕭蕭風葉荻花秋。
因君指出詩人語，便向庭前欲買舟。
次韵李方叔宋鎮立秋五絕·其三
作者：李之儀
朝代：宋

秋熱春寒花不老，雲濃日薄雨頻收。
共言今歲魚偏熟，舊網須教展一籌。
次韵李方叔宋鎮立秋五絕·其二
作者：李之儀
朝代：宋

雨闇煙昏蔚不開，時時白鳥去還來。
相逢都是江湖上，莫爲人聲却自猜。
次韵李方叔宋鎮立秋五絕·其五
作者：李之儀
朝代：宋

南北區區浪自催，不妨隨遇且徘徊。
鱸魚白酒何須得，一醉端從好句來。
次韵李方叔宋鎮立秋五絕·其四
作者：李之儀
朝代：宋

撈蝦摸蜆幾回來，斗笠蓑衣安在哉。
將謂此生緣已斷，登臨不覺眼重開。
次韵東坡所和滕希靖雪浪石詩古律各一·其一
作者：李之儀
朝代：宋

風波末路方奔屯，屹然不動誰如尊。
豈知胸中皦十日，顧盼不接無重昏。
東觀海市俯弱水，南登赤壁凌江村。
斯文未喪天豈遠，出沒狐鼠徒千門。
綸巾羽扇晚自得，已聞漠北幾亡魂。
由來好趣入造化，地靈特出雲濤根。
生平到處苦再歷，隠隠似有屐齒痕。
玻璃鏡裏萬象發，金粟堂中千偈論。
會須白玉潄寒水，更借落月傾金盆。
咄嗟菱溪成底物，混沌空夸竅鑿存。
次韵東坡所和滕希靖雪浪石詩古律各一·其二
作者：李之儀
朝代：宋

平生所願識荆州，別乘還容接勝流。
異日崩騰驚海面，新詩清絕似槎頭。
常嗟盛事千年隔，誰謂餘光一旦收。
便覺詩源得三昧，目中無復有全牛。
次韵東坡梅花十絕·其一
作者：李之儀
朝代：宋

誰人月下奏雲和，一夜繁枝向北多。
長笛未須論舊恨，且留幽思待陰何。
次韵東坡梅花十絕·其一〇
作者：李之儀
朝代：宋

姑射山前舊卜家，天香真色倚風斜。
不須薝蔔分高下，要是東皇第一花。
次韵東坡梅花十絕·其七
作者：李之儀
朝代：宋

初見今年報信花，定從清淺綴橫斜。
無言對我應惆悵，不復當時處士家。
次韵東坡梅花十絕·其三
作者：李之儀
朝代：宋

弄蘂攀條日幾回，依稀長記雪中開。
塵埃滿袂家山遠，底事多情拂眼來。
次韵東坡梅花十絕·其九
作者：李之儀
朝代：宋

漏泄天工意不輕，傍春依臘獨分明。
孤高不作繁紅伴，造化須知別有情。
次韵東坡梅花十絕·其二
作者：李之儀
朝代：宋

奸雄投老戀層臺，隨得分香散處開。
枝上休論歌舞舊，尊中且泛綠於苔。
次韵東坡梅花十絕·其五
作者：李之儀
朝代：宋

黯黯危腸獨九迴，故園誰對此時開。
撚來聊把倚孤枕，更擬慇懃入夢來。
次韵東坡梅花十絕·其八
作者：李之儀
朝代：宋

玉作肌膚雪作衣，剪裁風月綴寒枝。
上池可飲偶無路，空愧當年带下醫。
次韵東坡梅花十絕·其六
作者：李之儀
朝代：宋

病餘憔悴拊空尊，子細思量意却昏。
便覺陽和振枯槁，不須方士致幽魂。
次韵東坡梅花十絕·其四
作者：李之儀
朝代：宋

軟火明窗酒一尊，餘盃未減日尤昏。
誰人爲折東來閣，續得何郎日斷魂。
次韵東坡沉香石詩
作者：李之儀
朝代：宋

海南枯朽插天長，歲久峰巒带蘚蒼。
變化那知斲山骨，儀刑空只在人腸。
幾因皦日疑鎸蠟，試沃清泉覺弄香。
切莫輕珉亡什襲，須防偷眼誤摧剛。
次韵東城所畫郭功甫家壁竹木怪石詩
作者：李之儀
朝代：宋

大枝憑陵力爭出，小幹縈紆穿瘦石。
一盃未釂筆已濡，此理分明來面壁。
我嘗傍觀不見畫，只見佛祖遭呵駡。
人知見畫不見人，紛紛豈是知公者。
汗流几案慘無光，忽然到眼如鋒鋩。
急將兩耳掩雙手，河海振動電電吼。
次韵梅花·其一
作者：李之儀
朝代：宋

送臘迎春亦是常，獨高梅蘂報年芳。
風來彷彿逢荀令，月下分明見壽陽。
開徧漫誇千種韵，天然別是一般香。
從今漏泄東君意，直到霜前菊蘂黄。
次韵梅花·其二
作者：李之儀
朝代：宋

嶺上纔分一寸光，羣花次第促來粧。
絕勝羣玉山頭見，須信昭儀體自香。
妙賞不逢徒老去，佳期難得爲誰芳。
定應癢處無人會，空怨相邀客姓王。
次韵湖陰韋深道五小詩·其一
作者：李之儀
朝代：宋

髭鬚瀟颯面嶙峋，怪我多非舊日人。
百里挐舟誰復爾，却應情重故情親。
次韵湖陰韋深道五小詩·其三
作者：李之儀
朝代：宋

江頭風浪似重關，幾許行人限往還。
不是多情過相與，肯將一葉犯銀山。
次韵湖陰韋深道五小詩·其二
作者：李之儀
朝代：宋

書去書來又一年，祇應提處是虛鞭。
相逢會得筆頭語，莫惜頻尋酒裏天。
次韵湖陰韋深道五小詩·其五
作者：李之儀
朝代：宋

新來句法宛如陰，端與衰公伴陸沈。
未易偏師壯秦系，劉郎戈甲舊成林。
次韵湖陰韋深道五小詩·其四
作者：李之儀
朝代：宋

三山磯雨列山風，我亦頻年强自攻。
不負蛟龍竟何事，祇疑身世屬江東。
次韵牡丹四絕·其一
作者：李之儀
朝代：宋

朝陽爍爍欲爭流，已過羣紅盍自脩。
發盡妖妍猶未歇，天機終待幾時休。
次韵牡丹四絕·其三
作者：李之儀
朝代：宋

蓬萊宮闕有神僊，解釋春風欲鬭妍。
不是殊狂曾迕物，肯將飛燕謂當前。
次韵牡丹四絕·其二
作者：李之儀
朝代：宋

雲低雨細靜無風，似著精神染異紅。
駐輦慈恩賞佳句，若論今日定誰工。
次韵牡丹四絕·其四
作者：李之儀
朝代：宋

我老迂疏合灌園，强來乘障負初暄。
多情似識伊川舊，宛是韓公第一根。
次韵王性之見寄佳句
作者：李之儀
朝代：宋

文質相乘徒野史，拔山塞海終軍死。
早時妄作不朽計，掇拾餘疏自綱紀。
跳梁甃缺固無有，白首何堪墮牛李。
冥行觸柱猶欲前，布襪青鞋從茲始。
春風罾頭問時魚，莫雨洲中吟白芷。
爾來蹭蹬十二年，尚向牛角驚鬭蟻。
亭亭日沒見初月，宛是角巾逢綺里。
萬頃烟波渺天末，十丈霜松騰澗底。
幾從窈窕泛斗槎，終愧婆娑參珮蘂。
晚來鵲話頗不凡，俄報翩翩航一葦。
元龍豪氣不少除，樓卧超然遽思起。
問途直指三峰去，盤馬樓前萬人喜。
亟發健句壓欲倒，似不見容已無齒。
便期脫帽灑風腴，豫宿寒舂絜雲子。
定應一笑非等閒，更想筆端如瀉水。
次韵珪首座
作者：李之儀
朝代：宋

陰重爐紅欲雪天，氤氳香篆不藏烟。
南遊步步如同歷，西竺層層有舊緣。
未覺鴉聲驚戶外，似傳梅信到窗前。
老來酒量無消息，負此佳時一慨然。
次韵病起
作者：李之儀
朝代：宋

天時人事不相尋，遽食蒸豚廢古吟。
誰感親顔前約短，常知聖日後緣深。
風雲亹亹天邊路，霜露愔愔壁上琴。
我亦臨風頻拭目，看懸金印到山林。
次韵真師移植新竹
作者：李之儀
朝代：宋

錦綳方有托，粉面轉相疑。
漸露凌雲節，微分弄月枝。
高僧開檻賞，野客带砧移。
只恐成龍去，空來款此時。
次韵秦處度同登黄山
作者：李之儀
朝代：宋

艱生縲紲餘，特爾脫魑魅。
殊方窟飄蓬，未免遊戲事。
眼力到毛髮，抉剔盡奇秘。
邂逅平生歡，笑語當歌吹。
曲環豈人謀，明滅殆天吏。
慰我雲烟期，有靦鴻鵠志。
百年一瞬爾，幸此半日地。
聊攄廣莫心，無作雍門淚。
次韵米元章
作者：李之儀
朝代：宋

蹭蹬生涯可否間，强扶衰緒欲觀瀾。
蓬生雖託麻方直，器就寧嗟木是蟠。
晚寄鄉閭端有謂，時容雞黍共論歡。
連城未薦難爲璞，莫與堅珉一眼看。
次韵聖源無求兼懷元章
作者：李之儀
朝代：宋

羨門不見見安期，流水高山獨我知。
門徑踏穿行復爾，靈丹救活信能奇。
換雖得辨纔三紙，借恐終還是兩癡。
不用艱難成發塚，紅樓親共賦烹葵。
次韵聞笛
作者：李之儀
朝代：宋

涓涓水咽衆山泉，隠隠雷驚二月天。
共喜春工能應候，方知節物似烹鮮。
倦途所欠無多子，勝日相逢又一年。
好是羣花應競發，不須留待柳三眠。
次韵胡希聖登毗陵東山亭
作者：李之儀
朝代：宋

君不見狐裘相齊望前古，後日執鞭固欣慕。
煙雲得趣更飄蕭，常使高人恨無路。
闌干崢嶸擅空闊，寒日低回得循步。
朱輪想見不可從，南國小棠疑未去。
百年暴輝實之賓，俯盛仰衰情易新。
孤懷直欲共傾倒，衣上元無一點塵。
又不見三千珠履春申君，十年天祿揚子雲。
極目平原草縈骨，秋月春風愁殺人。
五湖歸去辨之蚤，擊鼓撞鐘猶恨少。
險語緩絲一劍休，九衢相視空草草。
荆州萬里控上流，歌舞翻風甚飛鳥。
回首蒼梧隔暮雲，南狩不歸何可叫。
解后相逢情更親，芻狗疇能誇已陳。
欲書醉語致多感，好事今無載酒人。
班班微陽度密竹，嘖嘖寒雀喧荒榛。
韋郎所紀十無一，安得遺老酬諮詢。
蹭蹬難堪隨末俗，健論愛君如剪竹。
寧人負我無負人，咄咄老瞞徒四目。
直絃易斷曲未終，鳳髓難容斷誰續。
白首胡君到孤獨，在何分金齊鮑叔。
次韵葛大川喜王君相過并寄吳思道
作者：李之儀
朝代：宋

君恩曾未報纖埃，倦緒淹時鬰不開。
高義不忘轅下舊，好音常自日邊來。
欣逢雅好非空至，頓感陽春泛酒迴。
早晚退朝紅蘂下，細談陳迹共餘盃。
次韵見問
作者：李之儀
朝代：宋

東西南北爲誰忙，蔡澤噤吟舊笑唐。
路斷不妨頻打睡，心清何必更燒香。
尋思有似黄州味，潦倒休嗟白髮郎。
近免竹筒拘月費，主人時亦破慳囊。
次韵見寄·其一
作者：李之儀
朝代：宋

矩不成方圓不規，倦途誰與相多儀。
門深不擬睡教熟，舌强猶防語或知。
無事且尋黄面老，關心休問碧雲姿。
此身未必終如此，長日猶吟十首詩。
次韵見寄·其二
作者：李之儀
朝代：宋

東坡流落坐多言，我欲無言亦未全。
好辨懸知非獲己，力行到底信爲賢。
抱琴有味無彭澤，沽酒何妨問玉川。
只擬飲呼出門去，强麋置網豈當然。
次韵見寄兩絕·其一
作者：李之儀
朝代：宋

江湖流落久相依，每嘆朱顔戲彩衣。
何事淚痕書上見，他年千隴約同歸。
次韵見寄兩絕·其二
作者：李之儀
朝代：宋

七分年紀十分愁，物理乘除不自由。
死葬生遊今得地，却嗟無計共遲留。
次韵見懷
作者：李之儀
朝代：宋

林泉廢疾固難除，杳杳觚稜寄夢餘。
已到東山知不免，須由北海本來疏。
功名漫笑乘軒鶴，事業終歸種樹書。
聞道江樓巢已穩，未應長鋏歎無魚。
次韵贈答洪覺範五首·其一
作者：李之儀
朝代：宋

念盡已知木偶，多聞早慰詩流。
北海幸君知舉，東家未我爲丘。
次韵贈答洪覺範五首·其三
作者：李之儀
朝代：宋

問舍求田底事，乘流遇坎方時。
且向忙中作繭，敢從作者論詩。
次韵贈答洪覺範五首·其二
作者：李之儀
朝代：宋

豈爲彌天蓋世，却來作戲逢場。
可是因人爾爾，要非皆我堂堂。
次韵贈答洪覺範五首·其五
作者：李之儀
朝代：宋

俛仰誰爲荆棘，崢嶸漫自波濤。
休說花磚步日，旦尋烟雨飛鵃。
次韵贈答洪覺範五首·其四
作者：李之儀
朝代：宋

立玉無因再倚，坐荆偶此同班。
老去誰開東閣，朝來空對西山。
次韵邦老見貺
作者：李之儀
朝代：宋

高風疇昔在煙霞，末路芝蘭屬當家。
一句轉身元的確，千條差路任紛華。
才疏意廣雖難契，語款情真特見嘉。
只恐平明便分手，相看更待月西斜。
次韵郭功甫從何守遊白雲寺
作者：李之儀
朝代：宋

已仕因循已過三，買田歸去不須參。
高明漸擬凌清漢，皎潔方知在碧潭。
試酌甘泉來覺晚，已躋絕頂尚猶貪。
便應從此都無事，祇有君恩未報慚。
次韵錢塘節士見寄
作者：李之儀
朝代：宋

平日刳心欲致君，異時携手但論文。
興來只有歸田賦，老去何如背水軍。
占勝已驚無不盡，卜鄰應許鎮相溫。
形容豈敢輕酬酢，謝傅風流自出羣。
次韵關聖源送董無求
作者：李之儀
朝代：宋

何勞楚些爲招魂，是處春風似僻園。
可復京塵難共樂，却應江月要深論。
燈花昨夜占行館，鵲語今朝報里門。
想見慈顔問行李，一樽浮蟻侑芳蓀。
次韵陳君俞携酒見過
作者：李之儀
朝代：宋

野人欣莫逆，君子戒多上。
幸爾違朝市，聊復圖蕙帳。
薄田幾負郭，山水分背向。
巾車俯秋成，舒嘯會隨杖。
吾友真可人，輕舟數相訪。
投懷失枯槁，達意信摇蕩。
時哉固難得，觸境沈波浪。
謂我來歲寒，種種不少創。
杯盤挽氣類，論辨極戶量。
敢辭屢舉白，自喜老彌壯。
回頭易陳迹，傾倒乃惆悵。
樂事須勉旃，何適非醖釀。
次韵陳致君題硃砂湯
作者：李之儀
朝代：宋

造化工夫豈偶然，一池如沸自澄鮮。
論功但可資沐浴，有理不須深究研。
流落未妨供凈社，升沉何用較溫泉。
更宜場稼猶能就，凡占餘波盡美田。
次韵雪
作者：李之儀
朝代：宋

臘日頻年未嘗雪，今春雪與臘俱來。
暖歸白傅金蕉葉，寒逼溫郎玉鏡臺。
幾處歡聲動絲竹，一番佳思近離堆。
新詩不以尋梅見，萬里豐登氣已回。
次韵題隠居巖
作者：李之儀
朝代：宋

隠居何必在山巖，境界全歸指顧間。
能把軒裳爲外物，便應風月勝酡顔。
地連紫禁千重邃，石繞清泉五色斑。
從此夢魂猶可到，定知衰廢不容攀。
次韵魯直留別
作者：李之儀
朝代：宋

南北二十年，短褐足塵垢。
九仞未及泉，竭心恚地厚。
積翳開前山，月在山之顔。
目斷兩黄鵠，夢寐長躋攀。
我飯苦多噎，見君遽出氣。
定有囊中藥，痿人果知起。
枯槁洗朝露，咀嚼玉壺冰。
蔓草豈自得，香發須高陵。
齚舌真有味，辨口空齒落。
頓悟孺子歌，會當濯其濁。
允蹈固未見，能言人亦難。
得微可齊語，引置莊嶽間。
大路平如掌，仁者貴安宅。
直絃爲君彈，萬里等尋尺。
何年紀渻子，相向猶木雞。
肝肺已自鏤，土苴非所知。
次韵黄魯直晁堯民游馬頰歸
作者：李之儀
朝代：宋

洋洋引天津，湍悍誰爲寫。
謀臧神所勞，穹築限修野。
緬懷二三子，感物寓土苴。
卯飲束貂裘，指顧來其下。
霜風面欲黎，踉蹌倚羸馬。
一笑等飛雲，吾生竟何者。
欲過大乘先寄祖燈禪師大乘甚貧新開堂
作者：李之儀
朝代：宋

大乘此去有幾里，聞道祇園近布金。
但恐鉢中無客飯，止期經宿謝知音。
正上人求書
作者：李之儀
朝代：宋

火滅窗晴冷似冰，隨時活計自脩行。
客來若問真消息，只有觀音自證明。
正旦日大雪過秀州城外聞樂神踏歌打鼓
作者：李之儀
朝代：宋

歲除夜雪一寸許，便覺新年喜氣多。
大觀元年第一日，一番勝事信可歌。
歌不已，鼓聲起，漫壟連村如市裏。
更願雪深一尺餘，收了去年三尺水。
歸自錢塘伏蒙君俞特枉佳句欽歎不已聊賦來韵
作者：李之儀
朝代：宋

吳山陳迹已飛埃，投老還驚病眼開。
似泛靈槎海邊去，却因華表鶴歸來。
情移客枕收殘夢，恨着江梅戀故臺。
便覺新篇資六翮，飄飄真是子虛才。
比部文承制移竹贈初秀才堯民有詩因次其韵·其一
作者：李之儀
朝代：宋

古人偏愛竹，種不虛一席。
相將共忘年，敢憚培且植。
君家占何方，容易來秀色。
薙草出明軒，翛然聳修碧。
剪梢畏風摧，留葉期鳳食。
從茲兩繭足，閉戶忘所適。
比部文承制移竹贈初秀才堯民有詩因次其韵·其二
作者：李之儀
朝代：宋

增築貴堅厚，抨繩避欹側。
朝灌暮復壓，深虞枯易得。
勁節既能主，百蠹遂爲客。
風微吟疏簧，日永齒客屐。
此況倘可期，吾甘事潛默。
晉人知自完，皎皎良未息。
不材謝紛紜，斯言愧安國。
毗陵西城樓感懷
作者：李之儀
朝代：宋

平臯已春風，昨夜猶繁霜。
倦客驚節物，遊子思故鄉。
樓高白日促，遠目空悲凉。
願言平生歡，各在天一方。
遡遊不可從，山川阻且長。
安得一樽酒，咿啞共深堂。
孤懷昔蕭屑，壯志猶激昂。
無階際玄護，尚期夢池塘。
饑鷹在千里，怒鬣存三湘。
寒鴉似相求，依依度斜陽。
水中登王德循月閣
作者：李之儀
朝代：宋

龍宮海藏固聞誇，偶襲初凉泛客槎。
層檻迥高臨落日，洞房無數盡浮家。
閭閻可想知何在，天水相連杳莫涯。
借我華嚴記殘帙，欲將因地付袈裟。
水僊花二絕·其一
作者：李之儀
朝代：宋

得水能僊天與奇，寒香寂寞動冰肌。
仙風道骨今誰有，淡掃蛾眉簪一枝。
水僊花二絕·其二
作者：李之儀
朝代：宋

借水開花亦自奇，冰沈爲骨玉爲肌。
寒香自壓酴醾倒，只比江梅無好枝。
江上獨坐
作者：李之儀
朝代：宋

春至猶飄雪，江寒未有魚。
無人慰青眼，盡日對紅爐。
瑟瑟窗頻響，愔愔鳥强呼。
潸然不自覺，豈待到窮途。
江神子·江城子
作者：李之儀
朝代：宋

今宵莫惜醉顏紅。十分中。且從容。須信歡情，回首似旋風。流落天涯頭白也，難得是，再相逢。十年南北感徵鴻。恨應同。苦重重。休把愁懷，容易便書空。只有琴樽堪寄老，除此外，盡蒿蓬。
江神子·江城子
作者：李之儀
朝代：宋

惱人天氣雪消時。落梅飛。日初遲。小閣幽窗，時節聽黃鸝。新洗頭來嬌困甚，才試著，夾羅衣。木梨花拂淡燕脂。翠雲敧。斂雙眉。月淺星深，天淡玉繩低。不道有人腸斷也，渾不語，醉如痴。
江神子·江城子
作者：李之儀
朝代：宋

闌干掐遍等新紅。酒頻中。恨匆匆。投得花開，還報夜來風。惆悵春光留不住，又何似，莫相逢。月窗何處想歸鴻。與誰同。意千重。婉思柔情，一旦總成空。彷彿麼弦猶在耳，應為我，首如蓬。
江西莊上久雨
作者：李之儀
朝代：宋

去秋欲雨不得雨，今春望晴還未晴。
螻蟻尚知爲自便，强將私意與天爭。
沈存中畫像贊
作者：李之儀
朝代：宋

先天弗違，聖時以乘。
人謀鬼謀，其誰其能。
彼雖淵密，我則揆敘。
萬目交張，維綱之舉。
展也吾人，一世絕擬。
孰友多文，宛在中沚。
用此以通，亦以是窮。
自崖反矣，凜然孤風。
浣溪沙
作者：李之儀
朝代：宋

依舊琅玕不染塵。霜風吹斷笑時春。一簪華髮為誰新。白雪幽蘭猶有韻，鵲橋星渚可無人。金蓮移處任塵昏。
浣溪沙
作者：李之儀
朝代：宋

剪水開頭碧玉條。能令江漢客魂銷。只應香信是春潮。戴了又羞緣我老，折來同嗅許誰招。憑將此意問妖嬈。
浣溪沙
作者：李之儀
朝代：宋

昨日霜風入絳帷。曲房深院繡簾垂。屏風幾曲畫生枝。酒韻漸濃歡漸密，羅衣初試漏初遲。已涼天氣未寒時。
浣溪沙
作者：李之儀
朝代：宋

玉室金堂不動塵。林梢綠遍已無春。清和佳思一番新。道骨仙風雲外侶，煙鬟霧鬢月邊人。何妨沈醉到黃昏。
浣溪沙
作者：李之儀
朝代：宋

聲名自昔猶時鳥，日月何嘗避覆盆。是非都付鬢邊蚊。邂逅風雷終有用，低迴囊檻要深蹲。酒中聊複比乾坤。
浣溪沙
作者：李之儀
朝代：宋

雨暗軒窗晝易昏。強敧纖手浴金盆。卻因涼思謝飛蚊。酒量羨君如鵠舉，寒鄉憐我似鴟蹲。由來同是一乾坤。
浣溪沙
作者：李之儀
朝代：宋

龜坼溝塍草壓堤。三農終日望雲霓。一番甘雨報佳時。聞道醉鄉新占斷，更開詩社互排巇。此時空恨隔雲泥。
浪淘沙
作者：李之儀
朝代：宋

霞卷與雲舒。月淡星疏。摩徽轉軫不曾虛。彈到當時留意處，誰是相如。魂斷酒家壚。路隔雲衢。舞鸞鏡裡早妝初。擬學畫眉張內史，略借功夫。
浴
作者：李之儀
朝代：宋

靜坐已十日，聊復資一浴。
我髮不滿梳，安得別置沐。
浴暖連頭澆，快哉如出谷。
我生本離垢，妄念即桎梏。
外物强扶持，何異雨中竹。
亦不無雨愧，亦不有雨足。
森森自然往，無榮亦無辱。
振衣步空庭，又見黄粱熟。
進退葵何從，晨羞詎宜緩。
叩齒感莧史，虛心豈魚貫。
乃知抱關者，俯首固非懦。
烈日下嚴霜，盃水沃熾炭。
物理自回旋，何方即吾館。
年來老頓逼，四月未覺煖。
勉力更無念，已矣見此粲。
浴南寺園頭求詩
作者：李之儀
朝代：宋

一重洗盡一重生，塵垢昏人不自醒。
會得栽茄種瓜意，始知松竹本來青。
清凉寺覺海召飯出數帖相示覽之愴然求詩爲記
作者：李之儀
朝代：宋

潮去潮來知幾年，依然城郭带山川。
連虛玉骨元如虎，布地金沙舊種蓮。
垂手鼎開香積供，傳家仍是乳峰禪。
珠庭月角人何在，頼有遺蹤契宿緣。
清明日浄因莊早飯罷遂遊洪福有懷巨載元確因致別約·其一
作者：李之儀
朝代：宋

老禪期客煮園蔬，少憩西鄰日轉初。
萬白千紅好時節，斷魂空付兩龍駒。
清明日浄因莊早飯罷遂遊洪福有懷巨載元確因致別約·其二
作者：李之儀
朝代：宋

憶尋春色過何郎，西寺傳來墨有香。
安得蒹葭真倚玉，再邀花影上迴廊。
減字木蘭花
作者：李之儀
朝代：宋

上盡玉梯雲，還見一番佳節。惆悵舊時行處，把青青輕折。倚闌人醉欲黃昏，飛鳥望中滅。天面碧琉璃上，印彎彎新月。
減字木蘭花
作者：李之儀
朝代：宋

亂魂無據。黯黯只尋來處路。燈盡花殘。不覺長更又向闌。幾回枕上。那件不曾留夢想。變盡星星。一滴秋霖是一莖。
減字木蘭花
作者：李之儀
朝代：宋

堤長春晚。冉冉渾如雲外見。欲語無門。略許鶯聲隔岸聞。錦屏繡幌。猶待歸來留一餉。何事遲遲。直恐遊絲惹住伊。
減字木蘭花
作者：李之儀
朝代：宋

揉花催柳。一夜陰風幾破牖。平曉無雲。依舊光明一片春。掀衣起走。欲助喜歡須是酒。惆悵空樽。擬就王孫借十分。
減字木蘭花
作者：李之儀
朝代：宋

春到雨初晴，正是小樓時節。柳眼向人微笑，傍闌干堪折。暮山濃淡鎖煙霏，梅杏半明滅。玉斝莫辭沈醉，待歸時斜月。
減字木蘭花
作者：李之儀
朝代：宋

莫非魔境。強向中間談獨醒。一葉才飛。便覺年華太半歸。醉雲可矣。認著依前還不是。虛過今春。有愧斜川得意人。
減字木蘭花
作者：李之儀
朝代：宋

觸塗是礙。一任浮沈何必改。有個人人。自說居塵不染塵。謾誇千手。千物執持都是有。氣候融怡。還取青天白日時。
湯泉纔到便問浴處何在戲呈長老
作者：李之儀
朝代：宋

欲從曠口過金陵，不惜湯泉兩日程。
因就故人求一浴，何妨隨例得身輕。
源上人研
作者：李之儀
朝代：宋

過嶺傳衣不傳缽，何事眼裏更着枻。
欲識黄梅半夜心，踏着稱鎚硬似鐵。
滿庭芳
作者：李之儀
朝代：宋

一到江南，三逢此夜，舉頭羞見嬋娟。黯然懷抱，特地遣誰寬。分外清光潑眼，迷滉漾、無計拘攔。天如洗，星河盡掩，全勝異時看。佳人，還憶否，年時此際，相見方難。謾紅綾偷寄，孤被添寒。何事佳期再睹，翻悵望、重疊關山。歸來呵，休教獨自，腸斷對團圓。
滿庭芳
作者：李之儀
朝代：宋

花陌千條，珠簾十里，夢中還是揚州。月斜河漢，曾記醉歌樓。誰賦紅綾小砑，因飛絮、天與風流。春常在，仙源路隔，空自泛漁舟。新秋。初雨過，龍團細碾，雪乳浮甌。問殷勤何處，特地相留。應念長門賦罷，消渴甚、無物堪酬。情無盡，金扉玉榜，何日許重遊。
漁家傲
作者：李之儀
朝代：宋

洗盡秋容天似瑩。星稀月淡人初靜。策杖縈紆尋遠徑。披昏暝。堤邊犢母閒相併。遙想去舟魂欲凝。一番佳思從誰詠。憔悴歸來如獨醒。知何境。沈沈但覺煙村迥。
澄虛堂
作者：李之儀
朝代：宋

公子高明悟劫灰，鼎開軒語致幽懷。
縈雲疊巘鑱天去，極目滄波入坐來。
千首詩成談笑裏，百分酒盡筦絃催。
自憐曾是高堂客，欲賦慚無宋玉才。
濟上閒居
作者：李之儀
朝代：宋

閉閣焚香萬慮澄，莫云身似打包僧。
功名了未榮三事，理性容先契一燈。
丹竈鶴歸休炷火，茶甌客訪旋敲冰。
倦來却有登臨興，上徹層樓最上層。
濮道甫挽詞二首·其一
作者：李之儀
朝代：宋

暮雨江邊寄一犁，多情鄰老共差池。
平生意氣幾如俠，晚日詩書更有兒。
社酒方期終歲樂，葵蕭俄感送人悲。
紛紛窮達都歸盡，誰復聲名是舊時。
濮道甫挽詞二首·其二
作者：李之儀
朝代：宋

倜儻胸襟孰可侔，生平行樂自優游。
坐忘更漏棋盈局，醉徹笙歌月滿樓。
千頃田園常富足，幾朝冠蓋舊交遊。
佳城今日悲埋玉，亙古傳名信不休。
烏牙義禪師退居金陵與予有都城之舊能詩喜說修養年七十餘貌類三四十許人以詩道舊因次韵報之
作者：李之儀
朝代：宋

幻化如空花，建立等修竹。
四海不離身，一笑長滿掬。
相逢亦何有，展轉猶所獨。
攀緣過九上，圓頓繫一宿。
歲月屈身臂，到此非問卜。
心清聞妙香，老句俱三復。
何當會實際，超然發吾覆。
未爾且逡巡，更待梨早熟。
無題三首·其一
作者：李之儀
朝代：宋

邂逅俱青眼，招携媿白頭。
穿林猶畏日，坐石忽驚秋。
不作崎嶇倦，幾成汗漫遊。
臨分懷杜老，月湧大江流。
無題三首·其三
作者：李之儀
朝代：宋

軒廡千尋碧，江山一抹紅。
微吟接僚友，健啖趁羣童。
戀別猶能暫，論懽昔已通。
更憑將此況，遠問霅溪翁。
無題三首·其二
作者：李之儀
朝代：宋

步武高低外，生涯夢寐中。
不知三徑足，信是一生窮。
觸目如逢舊，隨緣似有功。
便應參羽翼，何異注魚蟲。
燈下試婺源楊生筆和韵
作者：李之儀
朝代：宋

跼蹐數椽內，回旋蹞步中。
艱生乃至此，吾道得非窮。
詢鞠元無術，行移底是功。
可堪追兔鼠，强學注魚蟲。
未厭朝虀綠，生憎夜燭紅。
呻吟慙杜老，感慨謝終童。
奏剡何時發，微連幾日通。
親知遙悵望，應是轉衰翁。
燕子和韵
作者：李之儀
朝代：宋

依依梁間燕，終日密相對。
本不欲爾期，何爲尚此會。
得非緣所遭，又恐意有在。
飛來復飛來，好語如湍瀨。
我亦强維縶，爾豈知向背。
萬事杳靄間，一笑沉吟外。
玄妙第一義，爲爾降障礙。
卷簾見天下，始信物有大。
爲人作真贊·其一
作者：李之儀
朝代：宋

王良不作，世絕麒麟。
是可欺邪，豈無後人。
誰其似之，維烈武孫。
武則似矣，而濟以文。
氣已萬里，方爾就秣。
風雲其時，會如兔脫。
儼然是則，現居士身。
幅巾白拂，無一點塵。
以無塵故，始終一如。
顯忠數功，固非兩途。
爲僧作石菖蒲贊
作者：李之儀
朝代：宋

葉磨數仞劍，惟有清風剪不斷。
根亂一窩絲，纏定白雲寒不散。
水無沙，石無苔，師乎一片心清哉。
爲道見還詩因次其韵兼簡孝錫
作者：李之儀
朝代：宋

反衣狐裘矜綠裏，月落宵行易淪委。
崎嶇身世等秋蓬，皎皎吾心淡如水。
青雲有路誰引目，肯學荒疏輟洗髓。
經營一飽困南北，未易功名輸故紙。
爾來投迹間諸彥，白雪每容參下里。
何殊溺者得尺素，聊謝箕翁徒洗耳。
大官供庖事鉛槧，時引古人同凈几。
枉老王郎特我賢，華衮相先慙溢美。
清風冷落勞悵望，誰謂雲間見黄綺。
因收倦緒聊紡織，半是棄餘安足喜。
一片簫韶送下天，遊遍華胥如喚起。
從此修途可問津，豈復龍頭却蛇尾。
獨坐有懷張聖行王成伯偶讀摩詰詩因借其韵
作者：李之儀
朝代：宋

老鶴志千里，候蟲戒三秋。
此理定如何，宛在水中洲。
我師南榮去，生從知北游。
歲暮良鮮歡，不如狐首丘。
寒燈伴岑寂，河漢窗間流。
緬懷雙白璧，路斷水悠悠。
摩詰頗解事，好語供我求。
坐令不可遣，奄然隨遇收。
歸程只旦暮，妙義思賡酬。
君謂我輩人，吾匪斯人儔。
且將有限力，相與窮深幽。
玉簫庵今名天聖庵
作者：李之儀
朝代：宋

白髮不我貸，青山亦世情。
斧斤借羨力，遂易當時名。
吹簫人可想，有念應難平。
從茲定相忘，那更隨戲成。
松門插天半，竹逕梳晶熒。
所期茅茨永，丹碧豈願營。
含悽振落日，拊事悲頹齡。
吾生儻與歸，境界滋光明。
玉蝴蝶
作者：李之儀
朝代：宋

坐久燈花開盡，暗驚風葉，初報霜寒。冉冉年華催暮，顏色非丹。攪迴腸、蛩吟似織，留恨意、月彩如攤。慘無歡。篆煙縈素，空轉雕盤。何難。別來幾日，信沈魚鳥，情滿關山。耳邊依約，常記巧語綿蠻。聚愁窠、蜂房未密，傾淚眼、海水猶慳。奄更闌。漸移銀漢，低泛簾顏。
王爲道東軒梅花小桃相次弄色置酒見邀出琉璃盆浸花貯酒半移即花既辭留名壁間
作者：李之儀
朝代：宋

搔髮滿爪垢，撲衣滿襟塵。
百年信幾時，吾生苦紛紜。
黄河源從天上流，忽然河底爲沙丘。
張良身不滿三尺，從使沛公君列侯。
淮陰小兒亦何者，俛首無辭出胯下。
晨炊蓐食爲得計，一飯千金豈無價。
相君之背貴莫言，前趨鼎鑊何等閒。
使爲故主已梟首，奏事猶如冕旒前。
軹深井里有屠者，荆歌壯士不復還。
伯樂相馬只相骨，咄咄常情迷賈鞭。
春來萬事不欲語，惟願沽酒不著錢。
大鐺長杓酌還引，日日如此過百年。
相家新有檢正官，謂我落魄早見憐。
東軒小桃間梅蘂，清香秀色能相先。
不將貴勢略雅舊，脫巾取酒容流連。
瑠璃盆深花透過，愛花移向花邊坐。
時時飄蘂落盆中，冉冉天仙空裏墜。
醉後草書疑有神，牆間怒角拿飛雲。
掃禿千毫興未盡，惆悵粉壁何時新。
盆空不記上馬去，曉來但見衣巾污。
古人名節堆故紙，多少沉埋不知數。
明朝花落在須臾，莫遣高門無入路。
瑛侍者欲再游方作此勉之
作者：李之儀
朝代：宋

精神秀發真獅子，聳壑昂霄似出林。
擊竹有聲先了悟，拈花微笑已知音。
新詩富健疑披錦，妙字清奇不換金。
往往秋高又飛錫，白雲來去本無心。
瑞竹即事三絕·其一
作者：李之儀
朝代：宋

芭蕉葉密柿陰濃，散髮西窗到晚鐘。
霹靂一聲三尺水，旱天方信有真龍。
瑞竹即事三絕·其三
作者：李之儀
朝代：宋

鴨脚初成綠未齊，芭蕉仍在柿陰西。
推遷節物均如此，眼界何須苦自迷。
瑞竹即事三絕·其二
作者：李之儀
朝代：宋

纖絺不掛汗如傾，一霎風來夢乍驚。
自是人心有凉思，强將庭葉作秋聲。
甘露堂歌
作者：李之儀
朝代：宋

炎天熇熇如湧湯，使君置酒甘露堂。
無風但覺冷徹骨，坐來彷彿飛青霜。
使君顧客指新榜，天假此應來輝光。
八十里叟感盛事，獻頌請名相激昂。
我非取專已上報，堯仁舜智方當陽。
邇來瑞應發處處，中臺第一彤雲章。
吾邦雖僻亦影響，明德所祐真無疆。
已而轉盼欲受簡，慚非叟比疇能當。
輒因勝遇强黽勉，庶幾擊壤同揄揚。
吾君之澤不可象，使君之惠何可忘。
才高名重偶暫屈，遺愛他日逾甘棠。
嗟予落莫徒自感，乍鳴乍已如寒螿。
安時逐境姑委化，隨緣致力聊爲鄉。
時逢載酒問難字，未擬持箠操羣羊。
但知今日不易得，縱不能飲須空觴。
用聖行韵和呈幾仲
作者：李之儀
朝代：宋

牢落郊原正早收，書來起我頓風流。
絃歌韵裏識琴賤，鴻鵠飛時逢奕秋。
極目烟雲來指顧，何時談笑共沈浮。
文章落筆驚人眼，新有聲名舊姓侯。
留別子淵
作者：李之儀
朝代：宋

等閒相見即相親，冉冉風流一段春。
未論典刑思舊德，便知材業是當仁。
他年雞黍情無限，此日詞章筆有神。
落盡節旄氈未壓，疾風勁草定何人。
留春令
作者：李之儀
朝代：宋

夢斷難尋，酒醒猶困，那堪春暮。香閣深沈，紅窗翠暗，莫羨顛狂絮。綠滿當時攜手路，懶見同歡處。何時卻得，低幃暱枕，盡訴情千縷。
畫夫子扇
作者：李之儀
朝代：宋

烟梢雲頂石藏根，溪壓輿梁曉乍分。
車蓋定尋何處路，皇皇猶想爲斯文。
畫鴨·其一
作者：李之儀
朝代：宋

野塘溶漾夕陽時，風淡雲閒草半欹。
會得騰身振衣否，不教春色在花枝。
畫鴨·其二
作者：李之儀
朝代：宋

道人筆力與春爭，五彩都將墨染成。
新浴羽毛猶更葺，似疑顔色未分明。
畫鵝
作者：李之儀
朝代：宋

人間今復見丹青，生意初侵造物靈。
却笑山陰何所得，尚須辛苦寫黄庭。
畫鵝兒
作者：李之儀
朝代：宋

聲裏生涯殻外天，天真雖判尚茫然。
只應未解長依母，每向沙頭獨自眠。
登山未還范景仁以詩見促次韵二首·其一
作者：李之儀
朝代：宋

撲面烟霞曉更嘉，偶隨藜杖訪仙家。
斜陽不見登山屐，獨遶長溪折夜花。
登山未還范景仁以詩見促次韵二首·其二
作者：李之儀
朝代：宋

危牆烟際聳層城，潮落沙頭眼更明。
不覺歸舟犯牛斗，天風吹下步虛聲。
登鸛雀樓
作者：李之儀
朝代：宋

大河南奔山北走，臍裂天涯懶回首。
撞鐘擊鼓醉橫參，恃險英雄骨已朽。
歲暮風烟尤可悲，功名白髮不相期。
重來好是當晴日，應有鷄羣翡翠兒。
白鈐轄席上琵琶歌
作者：李之儀
朝代：宋

青海傳烽沙遶塞，謀將橐戈身不介。
却携紅袖弄烟月，醉笑溪山窮物外。
文章聲名家世事，投筆收功無十載。
天子幾嗟相見晚，暫許南來聊曠快。
一時賓客多可人，坐令五月如深春。
畫棟潭潭簾半捲，濛濛香霧無纖塵。
雲披霞散爛紅綠，滉漾無處投精神。
秦樓風輕雁初泊，玉指如流乍前却。
捍撥當胸拍屢催，一段風光來濩索。
雖無儀鳳與舞獸，擊拊分明諧振躍。
緱嶺排空午夜凉，杳杳鸞吟上寥廓。
逡巡舞袖迴飛雪，紅茸毯襯鴉頭襪。
落花飛絮互繽紛，流星掣電爭明滅。
主人情不已，下客歡正濃，更邀婭姹持金鍾。
從來酒戶落人後，瀲灧不覺隨手空。
金張燕接平生慣，照眼今朝真未見。
敢辭醉倒菊花偏，只恐銀潢低曉箭。
鈞天一夢固依稀，欲問桃源路已迷。
何時再到紅茸地，更遣游絲惹住伊。
白鶴觀
作者：李之儀
朝代：宋

白鶴不復見，荒臺煨燼餘。
昔時三茅君，鶴駕常相於。
一歲許一會，此地幾其廬。
倏然自一境，歷攬莫與俱。
兄弟兩羽人，玉骨太古鬚。
燒丹云未暇，彈琴聊自娛。
日佇駕鶴來，夤緣參玉虛。
身世久已忘，況復話里閭。
盧泉之水次韵晁堯民贈張隠人
作者：李之儀
朝代：宋

盧泉之水名河長，裂臍不到空莽蒼。
讀君詩句心已凉，便覺滿耳清浪浪。
彼方逐臭如竊香，肝膈素飽神鷹揚。
有客飯水衣朝陽，睥睨不語中何傷。
過從德君想更樂，直欲造化窮微茫。
何當相從老此水，桀跖夷齊均是死。
真師約過寄老菴雨不止兩日不得往小霽輒涉淖以契前約次其所示韵菴壁有孫莘老秦少游劉貢父諸君詩
作者：李之儀
朝代：宋

一接深言一點頭，離騷致處未爲幽。
不嫌壞路容連步，且欲他年作舊游。
翰墨抑揚雖已晚，林泉棲止會終收。
孤雲祗恐元無定，候我歸來共此丘。
真師自湯泉相送至石磧遂歸索詩爲別
作者：李之儀
朝代：宋

流落不我棄，如君能幾人。
寧辭迂驛路，且喜慰情親。
蹭蹬還逢雨，因循懶問津。
尤慙遠相送，誰謂白頭新。
睡起
作者：李之儀
朝代：宋

數日不吟語，已覺舌本强。
熟處自難忘，是乃真苦相。
簾空睡起足，物我兩俱喪。
舉頭見南山，依舊禿相向。
解衣遶屋行，未巾已踉蹌。
翻書試遮眼，一抹如白浪。
目足身所先，二者輒相抗。
生理從可知，何用更惆悵。
獨有梁上燕，憐我本癡惷。
時時作好語，似欲致勸奬。
見爾初銜泥，生子已頡頏。
而我猶未歸，茲事固難諒。
安用苦烟塵，無勞獨悽愴。
俯仰即陳跡，未易煩度量。
一樽試有求，傳來如鵲盎。
頓味毒酒酷，猛釂投晚餉。
倦懷豈復有，舌爛腹斗漲。
抱薪救烈火，自取將誰讓。
夜分方半生，劣過逃屬纊。
石敏若挽詞
作者：李之儀
朝代：宋

萬年風采屬當時，墮地能班世有兒。
夢筆方傳符昔應，玉樓何事遽先期。
無由負弩瞻前導，空歎騎鯨去不疑。
老矣無從忘肉味，餘音猶幸接吹箎。
石磧朱希仲館穀甚勤因題壁間
作者：李之儀
朝代：宋

主人好客久聞名，曾約江魚對酒烹。
邂逅相逢同一笑，逡巡不覺到三更。
屠龍手段元非策，畫虎工夫浪有聲。
便欲與君論卒歲，却憂舟子報潮平。
石磧阻雨夜分睡覺枕上
作者：李之儀
朝代：宋

一夜雨不止，渡江還不能。
誰知未歸客，獨自對孤燈。
祿食强作主，生涯端是僧。
都來如一夢，隨處且騰騰。
石端若以朱絲欄見邀作而偶失所在久方得之喜而賦詩寄丁希韓因以見及遂申前志次韵
作者：李之儀
朝代：宋

斷雁沈蹤共倚欄，定應齊客解偷關。
忽驚遼鶴排空至，何啻廉珠昨夜還。
假寵已慚名下誤，强顔終愧筆頭慳。
江流有盡情無盡，須把高風付子山。
石蟹
作者：李之儀
朝代：宋

泉泓石蟹如烏頭，一種爲類太微生。
此地逢君宜見假，纔方入手便橫行。
祈澤寺龍池
作者：李之儀
朝代：宋

池方一尋深寸許，泉脈涓涓縈砌臺。
聞道旱天能作雨，定應變化自何來。
秀遠堂次趙德孺韵
作者：李之儀
朝代：宋

愛山依山住，如山不少下。
山中所有多，惟取不容捨。
烟雲實交遊，松竹乃保社。
尚欠目所窮，披翦寧問檟。
廓然宇宙寬，信矣和無寡。
隠隠徹四垂，萬象入坯冶。
初疑彩間錯，又若墨勻洒。
造化非適然，一一類見假。
吾友端可人，韵勝不少野。
更將桃李俱，參差移拱把。
時哉須自勉，歲月甚奔馬。
得難未易失，詎有長年者。
何妨倒載歸，日日無虛斝。
秋日遊青山訪太白墓二首·其一
作者：李之儀
朝代：宋

潦倒忘衰日，風流襲墊巾。
未能分朽骨，還此挹餘塵。
弔古無千載，傷心爲一顰。
依稀如到眼，氣類信吾人。
秋日遊青山訪太白墓二首·其二
作者：李之儀
朝代：宋

淹時苦炎暑，此日遇初秋。
舊籍存千畝，彝倫詠九疇。
但能尋曠蕩，何必事深幽。
未媿遼東笑，真成知北遊。
秦太虛出魯直所寄詩因次其韵
作者：李之儀
朝代：宋

別子又春杪，幽懷誰與讙。
返復事遠途，繚繞如理綿。
家山雖入眼，尚疑隔晨煙。
破悶得子詩，鳴雞還到船。
追隨日苦短，容易悲長年。
猶能共一轍，植足臨天旋。
下澤政有味，萬戶自我捐。
唯有不捨心，常如俯奔川。
秦太虛寄書云想君在毗陵廣坐中白眼望青天也因錄此語爲寄兼簡諸君
作者：李之儀
朝代：宋

白眼望青天，我乃厭多酒。
秦郎才語新，高低秀蜀柳。
春風昨夜來，傳書自江口。
固爲愁水光，物物慙我醜。
歸程無日多，僧窗不驚帚。
投懷二三子，自許口不朽。
笑言忌有累，醆斚來所有。
莫問夜如何，爲君專一斗。
端午·其一
作者：李之儀
朝代：宋

綵絲百縷紉爲佩，艾葉千窠結作人。
散誕何妨兒女戲，漂流不覺歲時新。
清歌尚記書裙带，舊恨安能弔放臣。
角黍粉團矜節物，一樽聊與寄逡巡。
端午·其二
作者：李之儀
朝代：宋

曾約佳人端午歸，又期僚友面南池。
誰知猶阻重門鎖，未擬輕爲故國悲。
九節菖蒲應好在，十圍樗木正相宜。
微行細約寧忘我，却話今朝會有期。
端午睡起和韵
作者：李之儀
朝代：宋

豈復記佳節，飽食睡亭午。
雖不負此身，倦聽亦良苦。
念初入此門，只作十日數。
那知如忍炎，倏爾到角黍。
本非來質秦，蓋異行怨楚。
端爲城旦拘，獨與縲紲語。
深坑偶未埋，大鑊僅逃煮。
凈持諸願力，妙地叩初祖。
會當縱奔鹿，遂與搏猛虎。
蹇余愧平生，何適非齟齬。
竹鶴
作者：李之儀
朝代：宋

瘦玉蕭疏觸處宜，仙風一霎散霜威。
未應舞罷排雲去，更看丹砂理雪衣。
第六郭將求詩久未暇今以寄之
作者：李之儀
朝代：宋

烏延一揮手，歲月如奔流。
誰知頭半白，重見須雙虬。
面冷龐一鐵，氣雄吞九州。
門庭外雖設，毫髮終無留。
此時可見者，如君實難求。
人固不易親，而我獨見酬。
半年話疇昔，論極非謬悠。
但云置是事，可質爲冥幽。
功名本何爲，入手如上鈎。
我每壯其言，心肯屢回頭。
別來已七月，悵望逾三秋。
近聞復來此，只尺不相投。
元戎奉天討，知與造化謀。
化城兩馳突，直控咽與喉。
乂斬萬餘級，少快姑蹔休。
此銳且就養，彼生豈容偷。
君謂乃吾射，含笑纏臂鞲。
今秋取天祁，明年入興州。
遂復都護府，再見萬里遊。
汾陽異世勳，子政如綴旒。
未或便相襲，且作仲升侯。
答吳子友見寄昔與子友同書局以此韵往來人各十二篇今子友仍用元韵遂復次之各十三篇矣
作者：李之儀
朝代：宋

憶昔榱題雜梁棟，懷璧握珠容抱甕。
大宛天馬本不羈，擫耳轅駒援就控。
撈蝦摸蟹力易盡，搏虎擒蛟殺方痛。
君時正射晁董策，直把黄金變鉛汞。
顧我衰遲特相子，許我過比儀韶鳳。
回頭已數六端午，幾向夢中自占夢。
邇來欲述陷膚語，豈謂書詞情愈重。
琅琅楚虞奏未缺，杳杳燕鴻目頻送。
壯君已赴宣室召，老來未棄蟭螟動。
詩成新月半侵簾，更聽樓頭角初弄。
答成都侍其純父用其韵
作者：李之儀
朝代：宋

鹿頭關下花深處，竹馬曾尋綵衣路。
雖知梨栗是生涯，人道風煙如鄠杜。
四十年來若斷橋，問津無計冷瀟瀟。
一聞此語心先醉，似向江邊笋自燒。
羨君材器森諸有，寶带垂腰今一叟。
未說常開壇上旗，且須再遣雲中守。
從來別駕不謀身，欲作蛾眉會裏人。
本是文殊親接引，定應見處必逢君。
築城詞效張籍體
作者：李之儀
朝代：宋

齊眉去，朝天回。
一聲號，千聲催。
土勻纔布一摶許，試錐只恐錐鋒摧。
萬仞連雲絕川路，胡騎回還不敢覷。
但云本是漢家地，如此携家渡河去。
渡河去，莫回頭。
漢家人人要首級，渭州門外籤爾喉。
簡劉君秉
作者：李之儀
朝代：宋

劉郎本是風塵外，畫舸新從越上來。
聞說露芽如爪活，更多溪楮截肪開。
雪消鼎面聲頻涌，鵝轉池心首屢回。
洗滌睡魔臨二景，敢辭瓦礫換瓊瑰。
累日氣候差暖梅花輒已弄色聊課童僕芟削培灌以助其發戲成小詩三首·其一
作者：李之儀
朝代：宋

京洛三十年作客，每見梅花欲忘食。
時時魂夢到江南，足跡塵埃來不得。
嗅香嚼蘂不忍捨，爲憐絕韵真顔色。
誰知晚得江南身，特此一株當舍北。
寒根老枿初不辨，幾與桑榆同棄擲。
慇懃地主故指示，頓覺翛然超眼域。
幾山氣候也深春，戢戢枝頭危欲坼。
呼奴鄰家借刀斧，穿斷因之聊拂拭。
便宜邀月作嘉賓，不惜淋漓慰疇昔。
累日氣候差暖梅花輒已弄色聊課童僕芟削培灌以助其發戲成小詩三首·其三
作者：李之儀
朝代：宋

花是主人身是客，更欲花前羅酒食。
花應笑我强相親，畢竟人花誰是得。
金樽到手我自醉，道人何妨且觀色。
三界觀來即是空，醉裏寧知漸遊北。
等爲圓鏡隨身現，認着分明却虛擲。
持此問花花不答，嗟我與君徒入域。
不如收却閒眼坐，萬境紛紛在披坼。
一番風雨便紛飛，念垢情塵漫磨拭。
今年春盡有明年，花落花開幾今昔。
累日氣候差暖梅花輒已弄色聊課童僕芟削培灌以助其發戲成小詩三首·其二
作者：李之儀
朝代：宋

邂逅梅花同作客，此理雖龜亦難食。
道人無眼自超羣，定裏觀之想應得。
爲惜花開將及時，枕上朝朝問天色。
自是春工力尚堅，一向風頭來自北。
昨夜雪深幾一尺，不覺起來欲跳躑。
雪過春回固可期，聊與此花爲畛域。
今朝舉頭消息別，物理人情原未坼。
綠萼柔條宛相契，正色真香浄如拭。
更煩妙語爲詮評，莫遣塵根迷夙昔。
絕句七首·其一
作者：李之儀
朝代：宋

海燕初飛掠水輕，酴醾開就照人明。
旋傾煮酒嘗青杏，唯有風光不世情。
絕句七首·其七
作者：李之儀
朝代：宋

齋盂洗罷日方中，簾影低回破睡風。
試問新浮一甌乳，何須親到廣寒宮。
絕句七首·其三
作者：李之儀
朝代：宋

情隨榆莢不勝飄，心似楊花暖欲銷。
擬借瓊林大盈庫，約君孤注賭妖嬈。
絕句七首·其二
作者：李之儀
朝代：宋

萬腔腰鼓打梁州，舞罷還催步打毬。
更借纏頭三百萬，阿奴要徹第三籌。
絕句七首·其五
作者：李之儀
朝代：宋

程氏園當尺五天，千金爭賞並朱欄。
莫因今日家家有，便與常時兩樣看。
絕句七首·其六
作者：李之儀
朝代：宋

的的枝頭淺淺黄，未先顔色占年芳。
任是剪成香更裂，鼻根眼界漫商量。
絕句七首·其四
作者：李之儀
朝代：宋

漫尋蝴蝶却成癡，欲趁蜂兒轉更疑。
自是心情怕時節，不如閒處伴黄鸝。
維揚會張曼老陳瑩中分韵得柳字
作者：李之儀
朝代：宋

我生固有地，物物皆可口。
身行半天下，荐饑無不有。
讀書恨未博，每索多掣肘。
一逢可意人，似對靈和柳。
老來益落寞，永日類中酒。
北舟得二妙，洗盡平生垢。
參軍欲陵春，記室寒掛斗。
雍容送落日，百衲爲抖擻。
崎嶇等外驚，瞥眼自妍醜。
真樂極胡越，誰可論不朽。
昔人固欣慕，僅欲操箕帚。
堂皇幾千仞，未易窺戶牖。
逡巡即千里，轉盼百年久。
一笑且低回，朱顔今皓首。
維摩居士贊
作者：李之儀
朝代：宋

毗耶離城，此去幾許。
一睹慈光，如到其所。
八萬四千，翻風駕雨。
枯者即榮，墮者斯舉。
周徧恒沙，了無一語。
罷官後旋營居舍寄贈存之
作者：李之儀
朝代：宋

常恨官居如傳舍，愛君池館葺初成。
偶同罪垢歸無計，聊喜私巢得蹔營。
闢戶開窗留晚日，栽花引水趁心情。
此身何處不可老，況有吾人似弟兄。
罷官後稍謝賓客十絕·其一
作者：李之儀
朝代：宋

過從頓謝懶尤添，倦卧終朝不捲簾。
晚飯都無官米氣，始知身已是蒼黔。
罷官後稍謝賓客十絕·其一〇
作者：李之儀
朝代：宋

何須歎世鹿皮翁，得句真能發笑容。
誰謂祖風無與寄，寸莛終愧觸洪鐘。
罷官後稍謝賓客十絕·其七
作者：李之儀
朝代：宋

極目湖光徹骨清，無風猶覺尚堅冰。
心安處處皆堪樂，未必西南是得朋。
罷官後稍謝賓客十絕·其三
作者：李之儀
朝代：宋

憶逢新火客秦川，繡嶺歸來浴暖泉。
從古盛衰如反掌，纍纍何地不新阡。
罷官後稍謝賓客十絕·其九
作者：李之儀
朝代：宋

求田問舍本無期，廢棄衰年適此時。
未擬沃州那舊隠，且從新托試維持。
罷官後稍謝賓客十絕·其二
作者：李之儀
朝代：宋

獨展離騷弔逐臣，尚存殘角報重闉。
時節自新人易老，未應閒處似他人。
罷官後稍謝賓客十絕·其五
作者：李之儀
朝代：宋

貪着崎嶇信可羞，誤將鬼錄作天遊。
東山自是力不足，細論前途有底憂。
罷官後稍謝賓客十絕·其八
作者：李之儀
朝代：宋

十仞驚湍拂面寒，恐人如在百勝竿。
飛雲舞鶴形容處，英爽端疑共此看。
罷官後稍謝賓客十絕·其六
作者：李之儀
朝代：宋

春風浩蕩思無涯，老病縈仍苦戀家。
推枕不知真早晚，小窗披雨一庭花。
罷官後稍謝賓客十絕·其四
作者：李之儀
朝代：宋

旋營香火拂塵埃，市井聲傳隠隠雷。
頓覺林泉歸已晚，姑從閒處看花開。
聞葬者
作者：李之儀
朝代：宋

鐃鈸高低與哭聲，同尋此路不相驚。
年來自是多傷感，簾外何須問晦明。
未返耕桑真拙計，長縈韁鎖奈虛名。
無名可戀何貪着，缾罄須休莫强傾。
聽惠師琴
作者：李之儀
朝代：宋

牛鬭淹時兩耳昏，偶陪沈祝共僧軒。
數聲抑按披香霧，雙屨分明在曉原。
物節不堪催我老，賞心聊復爲誰論。
初年記得山陰舊，又見夷中幾世孫。
胡希聖在毗陵有詩私送比過山陽復以其韵送之
作者：李之儀
朝代：宋

寒雲四塞客日短，一壺臍裂洪疇中。
君家大門我父黨，覓白聊復相過從。
和香索料多甲煎，幽蘭幾弄理孤桐。
爾來行李偶南北，齒齒不見雲間峰。
登山臨水不無思，獨笑往往捫長松。
蓬門春晚燕語好，書幌迤邐來清風。
五府带垢一洗盡，萬里古色開愁胸。
輞川何在廣文死，比比孺子誇有功。
楚人僅免二日苦，却嗟白璧埋蒿蓬。
逡巡取酒敘契闊，百川赴吸驚長虹。
風流未愧正始後，淪落丘范評無鍾。
君才有用豈特爾，我亦相將成老翁。
騏驎得路即千里，會看拭目天邊鴻。
腰痛醫者饋藥以酒爲使命酒對燈欲飲不能
作者：李之儀
朝代：宋

我固不善酒，醉中常獨顛。
不詞譏濩落，秪恐負妖妍。
迹類懷沙悴，心馳濁世翩。
空樽聊口誑，繼晷漫膏然。
未分窮投魏，長思夜刷燕。
蛇驚元有影，蟻慕本無羶。
兀坐疑癡鶴，忘形已蛻蟬。
滄溟雖可徑，何意逐鯨鱣。
臨江仙
作者：李之儀
朝代：宋

九十日春都過了，尋常偶到江皋。水容山態兩相饒。草平天一色，風暖燕雙高。酒病厭厭何計那，飛紅更送無聊。鶯聲又似耳邊嬌。難回巫峽夢，空恨武陵桃。
臨江仙
作者：李之儀
朝代：宋

偶向凌歊臺上望，春光已過三分。江山重疊倍銷魂。風花飛有態，煙絮醉無痕。已是年來傷感甚，那堪舊恨仍存。清愁滿眼共誰論。卻應臺下草，不解憶王孫。
臨江仙
作者：李之儀
朝代：宋

初破曉寒無限思，融融臘意全迷。春工從此被人知。不隨蜂蝶，長伴玉蟾低。縹緲雲間應好在，盈盈淚溼征衣。揹人偷拗向東枝。清香滿袖，猶記畫堂西。
臨江仙
作者：李之儀
朝代：宋

清潤奇峰名韞玉，溫其質並瓊瑤。中分瀑布寫雲濤。雙巒呈翠色，氣象兩相高。珍重幽人誠好事，綠窗聊助風騷。寄言俗客莫相嘲。物輕人意重，千里贈鵝毛。
臨江仙
作者：李之儀
朝代：宋

病裡不知春早晚，驚心綠暗紅稀。起來初拭薄羅衣。多情海燕，還傍舊梁飛。瘦損休文誰記得，空將銷臂頻圍。眼前都是去年時。不堪追想，魂斷畫樓西。
臨江仙
作者：李之儀
朝代：宋

知有閬風花解語，從來只許傳聞。光明休詠漢宮新。擁身疑有月，襯步恨無雲。莫把金樽容易勸，坐來幾度銷魂。不知仙骨在何人。好將千歲日，占斷四時春。
臨江仙
作者：李之儀
朝代：宋

難得今朝風日好，春光佳思平分。雖然公子暗招魂。其如抬眼看，都是舊時痕。酒到強尋歡日路，坐來誰為溫存。落花流水不堪論。何時弦上意，重為拂桐孫。
自作傳神贊·其一
作者：李之儀
朝代：宋

似則似，是則不是。
縱使擠之九泉下，也須出得一頭地。
休論捉月騎鯨，到了衆人皆醉。
自作傳神贊·其四
作者：李之儀
朝代：宋

意中迥有千般思，筆下原無一點塵。
自笑頑冥一村老，忽從今日換精神。
自大乘將遊湯泉道中
作者：李之儀
朝代：宋

迢迢山路永，漠漠曉風昏。
雨歇鳩呼婦，年豐稻有孫。
旅懷悲暮齒，野飯寄前村。
只恐今宵夢，憑誰續斷魂。
自褒禪寺東轉將過大乘路中
作者：李之儀
朝代：宋

不覺離家二十日，山林城市恣延緣。
定因曾作和州客，長見雞籠在眼前。
與晉卿相別忽復春深得書見邀
作者：李之儀
朝代：宋

留陶淵明把酒椀，送陸修靜過虎溪。
胸次九流清似鏡，人間萬事醉如泥。
與珪元白相別之次日大雪火邊有懷其人
作者：李之儀
朝代：宋

上人偶作十日留，才別便覺如三秋。
應覺擁爐華藏客，不知對雪姑溪愁。
清詩字字吟可老，冷日愔愔誰見投。
媿我霜髯不用剪，寒灰撥盡欲何求。
舊懷二首·其一
作者：李之儀
朝代：宋

陳迹回頭似夢餘，花應長好但人無。
詩成固已名千古，墓上誰傾飯一盂。
流落丹青驚始見，形容筆墨竟難圖。
公孫自是天同派，漫託周人載碩膚。
舊懷二首·其二
作者：李之儀
朝代：宋

花存人往祗天知，目暗心摇却自疑。
尚想漢庭傳詔令，如登魯廟見樽彝。
一時鸚鵡娛賓賦，百世甘棠美召詩。
安得殘春逢海上，盡須衰淚灑新枝。
舟泊采石
作者：李之儀
朝代：宋

經年欲到竟無繇，便路今朝得暫留。
弄月燃犀俱未暇，潮平且欲過西州。
若禔告行再寄二詩·其一
作者：李之儀
朝代：宋

前日報君明日行，强憑詩句寫離情。
懸知北海經旬別，須滯韶山半日程。
環席已甘攙上首，餘罍應不負同傾。
預期一笑東門外，剩記樽前醉裏聲。
若禔告行再寄二詩·其二
作者：李之儀
朝代：宋

醉裏新聲解記無，祗應琴意似相如。
近來公道偏難得，從此佳期敢妄圖。
玉室金堂有阻隔，兔葵燕麥恨扶疏。
冥鴻不比尋常雁，試覓蕭娘一紙書。
范倅置酒雨花臺
作者：李之儀
朝代：宋

流傳勝致有無間，投老方能一倚欄。
千里江山來極目，萬家烟雨鎖初寒。
姦雄幾許埋蓁莽，笑語何妨擁蕙蘭。
便覺寸陰真可惜，須將酒戶爲君寬。
茅山道中抵莫投一客邸甚素雅主人喜客乃一善士爲待至厚既別留此致謝
作者：李之儀
朝代：宋

客緒如繰繭，山行似踏車。
方疑武陵宿，宛是德公家。
傾蓋君何厚，論心我可嗟。
祗應從此別，去路隔雲霞。
荷葉龜
作者：李之儀
朝代：宋

翠蓋相扶兩不欹，多情獨許見陽窺。
千年自有逃形處，聊與清香暫約時。
莊上書事
作者：李之儀
朝代：宋

柱礎猶蒸濕未休，懸知雨意未全收。
只憂場上芽生稻，不厭田間水拍溝。
莊居值雨偶得十詩示秦處度·其一
作者：李之儀
朝代：宋

累日雨不止，風高如作寒。
三分雖過二，忽忽便向闌。
一身百憂集，況可計先懽。
不見是無悶，念此聊自寬。
莊居值雨偶得十詩示秦處度·其一〇
作者：李之儀
朝代：宋

競爽聯夜光，一箇乃明月。
吾友不可見，頼爾相怡悅。
蒹葭空非倚，聲聞乃不輟。
啜菽安暮年，足以免絕突。
莊居值雨偶得十詩示秦處度·其七
作者：李之儀
朝代：宋

夕郎天下士，異同親見之。
欲掩不可得，交口終何爲。
百汰剛愈精，魑魅今尚疑。
浮雲空去來，皎皎端所期。
莊居值雨偶得十詩示秦處度·其三
作者：李之儀
朝代：宋

我雖非故侯，通籍三十年。
孰不夷險半，而我終歲難。
念非跣弗視，不覺乘波瀾。
餘生豈所期，我君信如天。
莊居值雨偶得十詩示秦處度·其九
作者：李之儀
朝代：宋

向晚風斗轉，場上稻已芽。
問雨何薄相，偏來戲吾家。
蟋蟀牀下吟，絡緯林中誇。
戒寒謂稍疏，行矣逢此嗟。
莊居值雨偶得十詩示秦處度·其二
作者：李之儀
朝代：宋

滿眼多是水，歲事從可知。
早時謂有餘，今空未免饑。
一雨又三日，見者皆攢眉。
天作人承之，到此終何爲。
莊居值雨偶得十詩示秦處度·其五
作者：李之儀
朝代：宋

死生固可嗟，一謫輒不返。
君恩非不深，奈爾道路遠。
反初不忍歌，折臂信能遣。
已矣何足論，幸子真入眼。
莊居值雨偶得十詩示秦處度·其八
作者：李之儀
朝代：宋

不返故鄉義，何妨陸子居。
昔游既有約，是豈人所圖。
我嘗邀此卜，蹭蹬不自如。
憑將一掬淚，聊寄夜臺書。
莊居值雨偶得十詩示秦處度·其六
作者：李之儀
朝代：宋

念我宜州兄，見時論弟昆。
詩書固分路，翰墨俄同門。
人誰不歸來，獨沾死後恩。
萬里一銘旌，猶能葬家原。
莊居值雨偶得十詩示秦處度·其四
作者：李之儀
朝代：宋

平生三四友，一一人中英。
況逢不世主，唾手可太平。
參差十年間，契闊而死生。
相見復何語，但有淚如傾。
莊居寄友人
作者：李之儀
朝代：宋

槐黄時節早相期，留滯田園阻蹔依。
聞道程文太超軼，却因詩句接光輝。
君能活計如公理，我愧生涯負表微。
已向青山託遺老，不應專有謝玄暉。
菩薩蠻
作者：李之儀
朝代：宋

五雲深處蓬山杳。寒輕霧重銀蟾小。枕上挹餘香。春風歸路長。雁來書不到。人靜重門悄。一陣落花風。雲山千萬重。
菩薩蠻
作者：李之儀
朝代：宋

青梅又是花時節。粉牆閒把青梅折。玉鐙偶逢君。春情如亂雲。藕絲牽不斷。誰信朱顏換。莫厭十分斟。酒深情更深。
華陽洞天
作者：李之儀
朝代：宋

洞天名此山，于此實第八。
東將秦嶽連，西與岷峨軋。
磴道端可通，足亦若相戛。
我欲踵其武，苔徑特見滑。
屢試輒復却，宛似物初遏。
周行半天下，是等三四閱。
有無終可疑，雷同慙小黠。
退之固頡頑，桃源蓋强說。
卒謂武陵傳，何殊眼着楔。
孔子亦獵較，此理信難輟。
蒙寵惠朋樽深佩眷意聊奉一噱
作者：李之儀
朝代：宋

萬國衣冠拱醉容，鈞天夢斷失雲龍。
多情尚寄當時約，宛似闍黎飯後鐘。
藏雲山居·其一
作者：李之儀
朝代：宋

鳥語晚更好，山風秋轉凉。
心閒日自永，簟冷夢尤長。
赤薦新舂稻，清添舊蔭香。
此身歸有地，去路尚何妨。
藏雲山居·其二
作者：李之儀
朝代：宋

雨後山尤好，秋來方此時。
心清覺老健，步懶欲歸遲。
林響驚鼷鼠，風閒叫畫眉。
善人吾豈敢，去此尚何之。
蘇子瞻因膠西趙明叔賦薄薄酒杜孝錫晁堯民黄魯直從而有作孝錫復以屬予意則同也聊以廣之·其一
作者：李之儀
朝代：宋

薄薄酒，勝茶湯。
刳麝臍，爲有香。
斷尾山雞避文章，直木先伐甘井竭，誰將列鼎移黄粱。
揚雄草玄反嘲白，麯糵寧非井丹食。
却念牛衣兒女心，王郎漫致回天力。
五湖歸去弄煙月，伏劍成名空玉雪。
飲薄酒，醉後紛紛亦何有。
蘇子瞻因膠西趙明叔賦薄薄酒杜孝錫晁堯民黄魯直從而有作孝錫復以屬予意則同也聊以廣之·其二
作者：李之儀
朝代：宋

莫厭薄酒薄，莫惡醜婦醜。
君不見王尋百萬驅虎豹，千兵掃蕩同拉朽。
又不見高堂笙歌午夜飲，明日哭聲喧正寢。
莫厭薄酒薄，到頭一醉亦足樂。
莫惡醜婦醜，携子弄孫同白首。
高飛遠走固亦樂，莫救眼前忘時後。
處度再和前詩見寄復次韵報之頃有所約今不逮悲愴無已題于褒禪方丈
作者：李之儀
朝代：宋

愛山平生心，殆若鬼所魅。
茲遊媿不早，危至失吾事。
佳辰秋正晴，有物不自秘。
晶熒麗初陽，浮動薦微吹。
幅巾方袍接，固可稱傲吏。
躋攀敢惜力，卜築豈無志。
稽首定明老，願借一席地。
何在眼中人，不覺衣上淚。
蝶戀花
作者：李之儀
朝代：宋

天淡雲閒晴晝永。庭戶深沈，滿地梧桐影。骨冷魂清如夢醒。夢迴猶是前時景。取次杯盤催酩酊。醉帽頻敧，又被風吹正。踏月歸來人已靜。恍疑身在蓬萊頂。
蝶戀花
作者：李之儀
朝代：宋

為愛梅花如粉面。天與功夫，不似人間見。幾度拈來親比看。功夫卻是花枝淺。覓得歸來臨幾硯。盡日相看，默默情無限。更不嗅時須百遍。分明銷得人腸斷。
蝶戀花
作者：李之儀
朝代：宋

玉骨冰肌天所賦。似與神仙，來作煙霞侶。枕畔拈來親手付。書窗終日常相顧。幾度離披留不住。依舊清香，只欠能言語。再送神仙須愛護。他時卻待親來取。
蝶戀花
作者：李之儀
朝代：宋

簾外飛花湖上語。不恨花飛，只恨人難住。多謝雨來留得住。看看卻恐晴催去。寸寸離腸須會取。今日寧寧，明日從誰訴。怎得此身如去路。迢迢長在君行處。
蝶戀花
作者：李之儀
朝代：宋

萬事都歸一夢了。曾向邯鄲，枕上教知道。百歲年光誰得到。其間憂患知多少。無事且頻開口笑。縱酒狂歌，銷遣閒煩惱。金谷繁華春正好。玉山一任樽前倒。
褒禪知客求書因以答之
作者：李之儀
朝代：宋

霜林斑駁抱園回，曉日初昇宿霧開。
憶得舊遊懷小杜，分明回望繡成堆。
褒禪齋後獨出三門步深山久之
作者：李之儀
朝代：宋

兩脚都忘力不勝，穿雲度塹信騰騰。
林深鳥獸知無迹，時見遊山一兩僧。
襲前韵再簡少孫四首·其一
作者：李之儀
朝代：宋

由來氣類即天倫，孰謂劉琨獨可人。
稍隔相從更無味，幾因拈起又還新。
席間誰致龍皮異，雪裏常懷鶴羽塵。
祗欲期君拾瑶草，庾郎三韭未爲貧。
襲前韵再簡少孫四首·其三
作者：李之儀
朝代：宋

子默清真本絕倫，羊曇仍是箇中人。
林泉不作南風競，旗幟還因對壘新。
金礦躍罏元有艷，冰壺瑩月舊無塵。
何妨再葺昆陽戰，尋邑師行固不貧。
襲前韵再簡少孫四首·其二
作者：李之儀
朝代：宋

雪意埋雲蔚不開，新春還傍故春來。
未堪骯髒倚門立，聊復差池接羽回。
得喪但知求失馬，盛衰贏取付傳杯。
風流二妙天憐我，種玉秧中更插梅。
襲前韵再簡少孫四首·其四
作者：李之儀
朝代：宋

記得金樽特地開，舉頭新歲又重來。
銀潢已分經年隔，玉節猶期舊臘回。
千汲浪迷雲表夢，百分愁寄燭殘杯。
醉鄉誰謂無消息，已覺歌聲傍落梅。
西江月
作者：李之儀
朝代：宋

宿雲收盡，纖塵不警，萬里銀河低掛。清冥風露不勝寒，無計學、雙鸞並駕。玉徽聲斷，寶釵香遠，空賦紅綾小砑。庾郎知有幾多愁，怎奈向、月明今夜。
西江月
作者：李之儀
朝代：宋

念念欲歸未得，迢迢此去何求。都緣一點在心頭。忘了霜朝雪後。要見有時有夢，相思無處無愁。小窗若得再綢繆。應記如今時候。
西江月
作者：李之儀
朝代：宋

昨夜十分霜重，曉來千里書傳。吳山秀處洞庭邊。不夜星垂初遍。好事寄來禪侶，多情將送琴仙。為憐佳果稱嬋娟。一笑聊回媚眼。
西江月
作者：李之儀
朝代：宋

醉透香濃斗帳，燈深月淺迴廊。當時背面兩倀倀。何況臨風懷想。舞柳經春祗瘦，遊絲到地能長。鴛鴦半調已無腸。忍把麼弦再上。
覺老求詩
作者：李之儀
朝代：宋

江南江北久相望，常負靈山一炷香。
會上拈花雖未笑，坐中持鉢頓生光。
投針技倆空諸有，彈指莊嚴自一方。
何必湯池能離垢，入門心地已清凉。
覺老見和復次韵報之時雨行未得
作者：李之儀
朝代：宋

去隴回岡翼兩傍，舊緣來繼鶴林香。
隨時解致留客雨，涉世圓能出定光。
運用投機疑有象，縱橫垂手固無方。
倦遊累接通宵語，時覺楊枝灑面凉。
觀世音贊
作者：李之儀
朝代：宋

大慈大悲大威德，補陀落山住孤絕。
三界輪迴若熱惱，一聞我名便清凉。
名雖可聞見不得，隨所建立即如見。
施者受者不退心，常如心在光明裏。
觀子重鐘隠鷄鷹圖就借傳本畫乃文康舊物
作者：李之儀
朝代：宋

千年老木根半拔，叉牙枯枝鬭金鐵。
蒼鷹見鷄豈復捨，伺隙必拿將雷掣。
鷄知不免怖且死，銅觜窺鷹反噪聒。
陰風慘慘天爲改，殺氣憑陵欲翻海。
畫工已證三昧因，造化精神智能采。
江南山水多異人，遁迹往往隨風塵。
等閒應現非一化，流落終爲絕世珍。
王公盛德天下歸，想見乾興天聖時。
進賢退佞乃所嗜，不使異趣侵毫釐。
喻公爲鷹固不可，排擊奸邪力尤果。
開圖凜凜毛髮驚，滯蔚頓攄如破鎖。
公孫勝致有餘風，十年凈土常相同。
擬借傳摹應見從，意欲因畫時見公。
觀東坡集
作者：李之儀
朝代：宋

今朝又讀東坡集，記得原州鞫獄時。
千首高吟賡欲遍，幾多强韵押無遺。
固知才氣原非敵，獨有心期老不欺。
淚盡九原無路見，冰霜他日看青枝。
訪僧不值
作者：李之儀
朝代：宋

我來獨愛南天竺，公去誰烹北苑茶。
頼有清風猶好客，掃門楊柳影交加。
訪瑫上人值喫葱茶
作者：李之儀
朝代：宋

軟火明窗紙帳低，一聲初報午來雞。
葱茶未必能留坐，爲愛高人手自提。
訪采石臻山主不遇·其一
作者：李之儀
朝代：宋

入門不見主人公，座具袈裟在眼中。
更有山童會人意，略無一事許相同。
訪采石臻山主不遇·其二
作者：李之儀
朝代：宋

十年采石寄漂蓬，廣濟雖名寺亦空。
將爲新來有消息，依前山不結蓬籠。
試筆柬趙德麟二絕·其一
作者：李之儀
朝代：宋

河朔初辭爨析骸，都城還許謝煩埃。
日長窮巷春歸後，萬綠陰陰鎖吹臺。
試筆柬趙德麟二絕·其二
作者：李之儀
朝代：宋

窗間多病委枯骸，陌上初收雨後埃。
公子風流過京兆，正堪眉嫵傍粧臺。
試郭底泉和韵
作者：李之儀
朝代：宋

午睡不覺久，起坐獨捫腹。
眊矂相苦魔，眩瞀遂爲族。
永懷建溪春，偶爾得藏畜。
品第雖非貂，猶勝狗尾續。
虛堂無纖塵，百轉紛擊筑。
破碾頓愕眙，屑紛隨輪蹙。
被褐而懷璧，凡眼真褻凟。
聊資定碗黑，豈待無托綠。
久聞城西角，有泉湛寒玉。
名因所居傳，廉惠纔可僕。
殷勤持小罌，甘瑩來一掬。
蟹眼方轉旋，色味相芬馥。
邇來棘荆生，未易梨栗熟。
一啜便超騰，庾愁空萬斛。
試陳瞻墨十絕·其一
作者：李之儀
朝代：宋

陽關纔斷一聲歌，已覺離愁萬斛多。
誰信郵亭檻車際，便驚風露隔關河。
試陳瞻墨十絕·其一〇
作者：李之儀
朝代：宋

卧聽風聲坐見山，此生長寄有無間。
等閒撇起能知病，莫厭蕭蕭雪滿顔。
試陳瞻墨十絕·其七
作者：李之儀
朝代：宋

萬口彌陀未飯前，西方境界每依然。
何須更學王文度，那處元非極樂天。
試陳瞻墨十絕·其三
作者：李之儀
朝代：宋

門無關鎖何由出，案有詩書敢自期。
尋到古人留意處，絕勝把酒聽歌時。
試陳瞻墨十絕·其九
作者：李之儀
朝代：宋

十年不去有如何，得少何須較失多。
大是駒奴必千里，功名他日莫渠魔。
試陳瞻墨十絕·其二
作者：李之儀
朝代：宋

疏簾弄影不驚塵，百憶恒沙認此身。
轉盼回頭已陳迹，那知猶作未歸人。
試陳瞻墨十絕·其五
作者：李之儀
朝代：宋

雉堞回環半倚山，泉聲風順響潺潺。
從來省事惟便靜，他日端能憶此間。
試陳瞻墨十絕·其八
作者：李之儀
朝代：宋

今年四月未聞雷，赤地從何問宿灰。
劍戟埋身均是死，生憎逋欠踏門催。
試陳瞻墨十絕·其六
作者：李之儀
朝代：宋

春來多病聖頻中，歌曲雙青笑拂紅。
今日閉門常靜坐，始知身世已衰翁。
試陳瞻墨十絕·其四
作者：李之儀
朝代：宋

大患于吾爲有身，縱橫顛倒竟誰神。
祗應靜處天真在，且作斯須自在人。
詩一首
作者：李之儀
朝代：宋

美人在時花滿堂，美人去後留空牀。
牀上繡衾閑不寢，至今三載猶餘香。
香亦竟不滅，人亦竟不來。
相思復相憶，白露濕蒼苔。
誠上人遊方既歸林下焚香誦經以嚴報地相見欣然留不欲去遂賦小詩
作者：李之儀
朝代：宋

委曲披高下，虛明得靜深。
佛香平日願，經卷本來心。
地據三車上，塵無一點侵。
出山應有恨，何處似如今。
謁李太白祠
作者：李之儀
朝代：宋

愛君獨酌板橋句，想君不向稽山時。
千載風流同一轍，孤墳數尺埋蒿藜。
文章誤人豈當日，聲名雖好終何爲。
譬之花卉自開落，又如時鳥啼高低。
行吟漫葬江魚腹，鵩來空賦予何之。
君不見吾腰恥爲小兒折，或車或棹聊爲期。
又不見嬴顛劉蹶不到耳，採花摘實相維持。
春寒漠漠青山路，厚顔已覺歸來遲。
一廛尚冀容此老，與君朽骨分東西。
謁錢公振李與幾
作者：李之儀
朝代：宋

軟火明窗一炷香，歲交時節夜來霜。
須知錢李饒風味，却媿巴歌污錦囊。
謝人送魚
作者：李之儀
朝代：宋

珍重黄池秀，風流迥出塵。
多情念羈旅，脫網寄鮮鱗。
掀動龍蛟宅，驚回匕箸春。
丹青如得便，更擬問通津。
謝傅子淵惠虀醋
作者：李之儀
朝代：宋

一罌瀲灧香馥郁，刻意傳來敵珠玉。
畫屏當袢世俗珍，獨喜小甲隨宜粟。
老翁病起疏匕箸，頓覺加餐不勞祝。
喜輿頗訝併日食，庖有力疲憂斷續。
舌根有相未須遮，定應雙笋沒春芽。
只愁此法不能錄，歸去尋思空自嗟。
天酥辟易醍醐釅，且從樂處爲生涯。
他人若問真消息，請向原州覓傅家。
謝慕容若禔惠橘皮湯用前韵
作者：李之儀
朝代：宋

有幻色身同一煮，誰振楊枝洒甘雨。
一息不御百虐隨，邪正交差窮脈縷。
昔人有術我得早，自約初到必與語。
日來靜坐不能遣，痞嗌忽作河豚怒。
腹腸迤邐吼雷霆，嘔啞繽紛雜珠霧。
吾僚恩勤漫馳告，果爲新留陳輒去。
君臣辨正參苦良，物物經營本農祖。
一杯狼籍走三彭，再啜逡巡失魔女。
恍疑身在清凉國，無異金堂逢石乳。
便當竄入經驗法，何用忉忉增補注。
多慙世語必見臨，不會作客勞煩主。
謝池春
作者：李之儀
朝代：宋

殘寒銷盡，疏雨過、清明後。花徑斂餘紅，風沼縈新皺。乳燕穿庭戶，飛絮沾襟袖。正佳時，仍晚晝。著人滋味，真個濃如酒。頻移帶眼，空只恁、厭厭瘦。不見又思量，見了還依舊。為問頻相見，何似長相守。天不老，人未偶。且將此恨，分付庭前柳。
謝范守惠鵝
作者：李之儀
朝代：宋

玉翎紅觜小池中，雙入筠籠寄病翁。
不是山陰親換得，自慚書學久無工。
謝荆州太守
作者：李之儀
朝代：宋

荆州太守紫微仙，遠寄漁翁白玉泉。
長釣久垂魚未食，爲君一醉卧長川。
謝陳無己相訪
作者：李之儀
朝代：宋

下直來天祿，柴荆故遠求。
論心日恨短，歸路雨無憂。
紅葉繽紛晚，黄花爛縵秋。
會須尋此況，擊節再相酬。
讀吳思道藏海詩集傚其體
作者：李之儀
朝代：宋

唐末詩人自一家，剪裁風月間鶑花。
憑陵墮緒篇篇勝，點綴餘妍字字斜。
遠水連天來怨笛，爛霞烘日带棲鴉。
法書警句真如此，流落桑榆重歎嗟。
讀東坡詩
作者：李之儀
朝代：宋

邊州守禦謝沈機，獨喜身閒是道師。
獄吏難堪非素料，病懷無計復何辭。
空慙南郡三家學，頼有東坡一集詩。
永日風埃惟愜睡，到頭不比在家時。
讀淵明詩效其體十首·其一
作者：李之儀
朝代：宋

歲月忽云徂，人事只如此。
胡不及此時，斗酒勞鄰里。
有田半荒蕪，有屋亦傾圯。
强顔賓客後，畢竟如何爾。
讀淵明詩效其體十首·其一〇
作者：李之儀
朝代：宋

吾友傅子淵，每見常熙熙。
人固莫我高，我固不人低。
問其何因爾，我蓋不自知。
孰爲第一義，只此是菩提。
讀淵明詩效其體十首·其七
作者：李之儀
朝代：宋

我聞瘴癘地，去者無生還。
吾凡三十口，歸來盡頹顔。
死生非人能，得喪亦非天。
張毅與單豹，要之皆偶然。
讀淵明詩效其體十首·其三
作者：李之儀
朝代：宋

扶疏草木長，茲時豈無情。
未論身得去，想像心已清。
童山久不雨，湯熱氣鬰蒸。
遣懷一開卷，便覺凉風生。
讀淵明詩效其體十首·其九
作者：李之儀
朝代：宋

吾亦愛吾廬，此亦未爲得。
死即瘞路傍，要是不免或。
隨流認得性，有念乃吾賊。
是以方丈間，千偈終一默。
讀淵明詩效其體十首·其二
作者：李之儀
朝代：宋

淵明棄官歸，議者見各別。
去就須有名，豈獨爲卑褻。
折腰分當爾，柴米豈無說。
舍彼而處此，亦不苟自潔。
讀淵明詩效其體十首·其五
作者：李之儀
朝代：宋

晚來風稍回，漸見布陰雲。
乘時得尺雨，吾農實難勤。
不願生邊地，報施豈無因。
我雖不在事，未能忘戚欣。
讀淵明詩效其體十首·其八
作者：李之儀
朝代：宋

朝從空儋出，莫逐頳顔歸。
既謝爨無烟，此外將何爲。
堂堂十六年，子孫反無依。
莫作如是見，隨遇聊差池。
讀淵明詩效其體十首·其六
作者：李之儀
朝代：宋

用舍繫臨時，金玉與蒿萊。
塵埃混瓦礫，燔燎參樽罍。
何云長興公，陳迹獨歸來。
一跌竟不起，念之有餘哀。
讀淵明詩效其體十首·其四
作者：李之儀
朝代：宋

操檄烏延府，已復十五年。
年當三十餘，事事隨精堅。
非惟會興靈，兼欲還幽燕。
誰知今白首，獄吏輒差肩。
讀華嚴經三絕·其一
作者：李之儀
朝代：宋

紛紛作客不歸來，樹本無根何處栽。
彈指未應超十地，重重樓閣一時開。
讀華嚴經三絕·其三
作者：李之儀
朝代：宋

法令端如萬仞陂，後來無法只趨時。
早知興廢無非命，可笑穰侯見事遲。
讀華嚴經三絕·其二
作者：李之儀
朝代：宋

老境侵尋上砌苔，自然生意不應栽。
便應烈日鱗潛去，能得愁懷幾度開。
賀時相生辰
作者：李之儀
朝代：宋

錫羨來經世，儲休表降神。
雲間瞻鸑鷟，天上識麒麟。
藴藉三冬學，形容萬古春。
班庭傾玉筍，鎮廟契金人。
帝載熙明格，朝簽絕擬倫。
淵源參密幄，同德在斯民。
有作皆前用，無言不緒陳。
光華榮斝壽，蕃錫會昌辰。
寵接張侯異，年頒衛武均。
江干空引睇，無路襲餘塵。
賀李方叔得眉山玉堂賜馬公自書券
作者：李之儀
朝代：宋

帝閑萬馬皆天寵，一一盡是真龍種。
欲知志氣吞萬里，駿意向人耳雙竦。
翰林下直出玉堂，狨鞍寶轡聲琅琅。
傳呼一聲驚里閈，新向庭中賜驌驦。
明年乞得東南守，畫舸西河卧載酒。
免令此馬老江山，故用贈君良獨厚。
憐君從來家苦貧，坐冷儒士喜意新。
自書券字甚雄偉，作書遠報江河人。
翰林好士裴丞相，知君亦負玉堂望。
願君寶此。
賞心亭
作者：李之儀
朝代：宋

賞心亭角倚欄桿，虎住龍蹲自屈蟠。
無復埋金銷勝氣，空餘飛鷺識前灘。
百年名在人何處，萬里潮平雨送寒。
幾向後庭更白紵，不堪殘照下魚竿。
賞花亭致語口號
作者：李之儀
朝代：宋

綠陰初合燕歸來，煮酒新嘗換撥醅。
不獨江山想王謝，須知賓客盡鄒枚。
十分歡意休教剩，萬斛愁心亦自開。
倒載任他路人笑，更將何處作春臺。
贈人
作者：李之儀
朝代：宋

落得清閒與物疏，扃門終日似山居。
案頭新有歸田賦，架上元留緯世書。
紫府未須窮秘簡，丹山重見引名雛。
詔恩咫尺來相繼，還許頻爲賀客無。
贈人
作者：李之儀
朝代：宋

雙雙小葉襯花房，只鬭花房不鬭雙。
拾得不教同伴見，袖中拈出一齊降。
贈劉九思山人
作者：李之儀
朝代：宋

我行亦偶然，君來定何謂。
風高浪如山，聞者亦已畏。
而君從一葉，過我乃特地。
郵亭六日俱，臨行尤自媿。
朝出纔辨色，夜歸或霑醉。
殘燈不見人，待我獨忘睡。
語款多破顔，情極幾屑涕。
屈指再相從，便作新井計。
我擔既弛肩，君駕亦方稅。
不覺涉四年，俯仰纔一喟。
每見意每加，終始不少替。
顧匪求名頑，豈不懷此義。
凡生等飄蓬，何物非委蛻。
爲我謝故人，隨方聊自慰。
贈呂煥
作者：李之儀
朝代：宋

紅爐歡坐臘燈長，豫借春風發艷粧。
流水落花無限好，却應雙鬢恨劉郎。
贈金陵榮天和
作者：李之儀
朝代：宋

生涯已定不干時，收拾工夫且作詩。
瀨水方來弔東野，同安初喜識丘遲。
兼將佛事資三昧，又喜風騷出一枝。
投老相逢能幾許，何堪得句每相期。
赦到後雨遂大作
作者：李之儀
朝代：宋

昨夜聞有赦，今朝遂得雨。
天澤隨君恩，一灑遍寰宇。
彼玩尚逋誅，吾土久未還。
皇靈實神謀，剪復笑談間。
崢嶸若化城，掃蕩如破竹。
開田一百里，得土千萬族。
不雨三四月，壠畝猶燒畬畬。
禱祈略無應，居哭行嘆嗟。
豈知有此待，城就師振旅。
上不輟板築，下不妨野處。
秋種蓋未晚，及此壯者歸。
懽呼各著業，賣刀買耕犁。
山頭夜叱牛，山下婦亦斸。
老稚旦出耘，勤勞莫歸宿。
待我土盡墾，俟爾日有餘。
歸來笑相向，共樂生無虞。
又聞赦書中，逋欠皆除免。
更放一年租，其細及移變。
天公固愛我，吾君豈違天。
乃知父子間，事事必關連。
野人語可書，使我喜不寐。
誰謂彼無知，况欲迷向背。
我歌本民言，未愧中興詩。
聞者足以戒，可是轍趨時。
走筆贈報寧老
作者：李之儀
朝代：宋

半山老人筆如椽，落筆直欲拏雲烟。
東亭右軍不復見，龍跳虎卧誰爭先。
姑溪六月汗流水，邂逅清風頓如洗。
他時問法到山前，應許神光得吾髓。
路西田舍示虞孫小詩二十四首·其一
作者：李之儀
朝代：宋

霅上歸來過了春，枝頭杏子可嘗新。
旋追老酒醫佳况，更謝提壺解勸人。
路西田舍示虞孫小詩二十四首·其一〇
作者：李之儀
朝代：宋

鵝兒成隊草成茵，來往馴鴉喜趁人。
却恐城中無此况，莫辭辛苦且逡巡。
路西田舍示虞孫小詩二十四首·其一一
作者：李之儀
朝代：宋

亹亹柔條動懿筐，森森初穗弄微黄。
引雛飛去蒙朝雨，带犢歸來卧夕陽。
路西田舍示虞孫小詩二十四首·其一七
作者：李之儀
朝代：宋

飯舂羅擔雁行來，任是囷廛亦易推。
一歲艱難方有味，較量猶勝上燕臺。
路西田舍示虞孫小詩二十四首·其一三
作者：李之儀
朝代：宋

蘆已藏人水鳥喧，草堪留坐午風寒。
從來偏得田家趣，折莫催歸興已闌。
路西田舍示虞孫小詩二十四首·其一九
作者：李之儀
朝代：宋

荷錢貼水蠶如蟻，稻似針芒葚未丹。
牛角叩殘歌轉急，請看平地有波瀾。
路西田舍示虞孫小詩二十四首·其一二
作者：李之儀
朝代：宋

東囤掃場方蹔歇，插秧車水又相催。
衰年樂得身强健，常願南山到眼來。
路西田舍示虞孫小詩二十四首·其一五
作者：李之儀
朝代：宋

轉午風休陡覺來，綿衣脫盡旋開軒。
乍寒乍熱難調御，厚薄隨時體自安。
路西田舍示虞孫小詩二十四首·其一八
作者：李之儀
朝代：宋

朝衣行市頭顱落，六印垂腰手足分。
旋煮河豚加鮆膾，爭如閒處醉醺醺。
路西田舍示虞孫小詩二十四首·其一六
作者：李之儀
朝代：宋

見事遲來五十年，何須投老念艱難。
暖衣飽食無過此，誰是鮎魚上竹竿。
路西田舍示虞孫小詩二十四首·其一四
作者：李之儀
朝代：宋

雨後西風日日顛，重裘猶自覺輕單。
春寒秋熱江南候，四月如何尚有寒。
路西田舍示虞孫小詩二十四首·其七
作者：李之儀
朝代：宋

一生着得幾䩫屐，一飽消得幾多糧。
怕雨望晴心不歇，白頭搔盡眼望羊。
路西田舍示虞孫小詩二十四首·其三
作者：李之儀
朝代：宋

夢回簷滴不聞聲，殘月披窗分外明。
投老逢春能幾許，不堪催去與誰爭。
路西田舍示虞孫小詩二十四首·其九
作者：李之儀
朝代：宋

從來人說水晶宮，投老方能到眼中。
未必吾生便休去，溪山隠去再相同。
路西田舍示虞孫小詩二十四首·其二
作者：李之儀
朝代：宋

一春霖雨不曾休，雪雹驚人四月頭。
初製單衣方待着，却添爐火換重裘。
路西田舍示虞孫小詩二十四首·其二〇
作者：李之儀
朝代：宋

百事無能一老夫，十年江上把犁鋤。
西莊南畝時來往，常得青山在坐隅。
路西田舍示虞孫小詩二十四首·其二一
作者：李之儀
朝代：宋

青山於我豈無因，到處抬頭便見親。
時更一班逢好句，玄暉端恐是前身。
路西田舍示虞孫小詩二十四首·其二三
作者：李之儀
朝代：宋

數畝田荒積漸耕，常憂壩損害垂成。
傳聞趙魏推盟主，便覺如雲照眼明。
路西田舍示虞孫小詩二十四首·其二二
作者：李之儀
朝代：宋

坐嘯宣城迹已賒，青山今日屬寒家。
多情賓客門如市，不獨風流解染花。
路西田舍示虞孫小詩二十四首·其二四
作者：李之儀
朝代：宋

水已平隄柳已線，洞房猶記鎖嬋娟。
彩雲易散春常在，啼鳥留人尚可憐。
路西田舍示虞孫小詩二十四首·其五
作者：李之儀
朝代：宋

栽桑插柳展溝塍，共趁清明力倍增。
分得這般窮伎倆，却應苦行過于僧。
路西田舍示虞孫小詩二十四首·其八
作者：李之儀
朝代：宋

須知官職爲他人，老去何妨可問津。
賓客歡娛童僕飽，到頭活計定誰親。
路西田舍示虞孫小詩二十四首·其六
作者：李之儀
朝代：宋

修車浸種一番忙，肚熱鄰家見早秧。
飽飯未驚心已飽，方知生計要商量。
路西田舍示虞孫小詩二十四首·其四
作者：李之儀
朝代：宋

扶老相邀到隴頭，麥苗如洗未全抽。
願天不雨只一月，聊慰艱辛望半收。
路西莊絕句
作者：李之儀
朝代：宋

麥未登場已插秧，更憂雨過水還傷。
一生能着幾量屐，白髮蕭蕭祇管忙。
踏莎行
作者：李之儀
朝代：宋

一別芳容，五經寒暑。迴文欲寄無鱗羽。多情猶自夢中來，向人粉淚流如雨。夢破南窗，愁腸萬縷。那聽角動城頭鼓。人生彈指事成空，斷魂惆悵無尋處。
踏莎行
作者：李之儀
朝代：宋

紫燕銜泥，黃鶯喚友。可人春色暄晴晝。王孫一去杳無音，斷腸最是黃昏後。寶髻慵梳，玉釵斜溜。憑闌目斷空回首。薄情何事不歸來，謾教折盡庭前柳。
踏莎行
作者：李之儀
朝代：宋

綠遍東山，寒歸西渡。分明認得春來處。風輕雨細更愁人，高唐何在空朝暮。離恨相尋，酒狂無素。柳條又折年時數。一番情味有誰知，斷魂還送征帆去。
踏莎行
作者：李之儀
朝代：宋

還是歸來，依前問渡。好風引到經行處。幾聲啼鳥又催耕，草長柳暗春將暮。潦倒無成，疏慵有素。且陪野老酬天數。多情惟有面前山，不隨潮水來還去。
迎暉閣
作者：李之儀
朝代：宋

霜風吹我衣，日短歸路長。
放懷即可家，何適非吾鄉。
稍聞東南隅，勝致寓一方。
超然世外人，雞黍隨低昂。
簷甍闢無際，戶牖延初光。
孰云日月久，但知歲時康。
每逢會心處，萬境不得藏。
何當駕修輪，飛雲共回翔。
淋漓非所期，遠目聊徜徉。
庶幾蟹眼白，打出鵝兒黄。
近得石菖蒲胡伯鎮見之謂必以錦石資藉乃可以久遽徹所有爲貺仍枉佳句輒次韵奉謝
作者：李之儀
朝代：宋

倒屣得小異，不言四時備。
遺我百明珠，書窗遽增氣。
石盆叢秀轉光輝，携挈衰慵絕塵世。
更煩藻思玄維持，紙上盆中盡珍琲。
他時相對擘麟脯，何必方平爲紹介。
送人
作者：李之儀
朝代：宋

冥冥天邊鴻，蕩蕩風中雲。
一笑偶相逢，擊節聊送君。
我室豈無酒，胡爲不開罇。
所貴樂文字，固非異蕕薰。
天門直牛渚，南北如相分。
想君月下吟，未厭俚語聞。
霜空夜自明，江月寒微昏。
會當借饑鯨，永謝五濁渾。
送人入館閣
作者：李之儀
朝代：宋

天祿崢嶸北斗齊，享窮人欲去無梯。
自非終賈名偏重，祇恐蓬瀛到却迷。
鉛槧異時森杞梓，功名他日看虹蜺。
中朝若問姑溪老，但道摧頹一木雞。
送保定錢弼違且約相見後行
作者：李之儀
朝代：宋

平生不願與物迕，所向未始值坑谷。
濁斯濯足清濯纓，世間此理固纖曲。
朱顔見君一笑可，兩眼照人光煜煜。
深沉不可犯毫髮，遲暮已許同松竹。
去年相逢儼如昨，歎我何殊侵曉燭。
衰殘壯盛等復虛，且可清樽對殽蔌。
軍興百邑不可遏，與期縱橫猶沸粥。
念君去替無幾日，頗復驅馳隨檢束。
君方撫掌笑我迂，物理循環同一局。
有來則受去莫追，忍看紛紛自魚肉。
我愧君言但首肯，明朝君去追奔軸。
臨行春色已無有，勉强歌呼趨紅綠。
思君不見一長吁，忽得書來親愈篤。
約我歸來敘離別，滿紙抑揚疑諭蜀。
豈知重門鎖白首，迹雖伏櫪心麋鹿。
寄聲少作旬浹計，莫便雲間參去鵠。
乖離會合杳難量，君能規規如世俗。
送俞叔通歸四明
作者：李之儀
朝代：宋

終軍棄關繻，李斯逐黄犬。
功名事業自有時，咄嗟所得亦蹇淺。
雷奔電掣千里雨，魚變爲龍如掌反。
侯嬴抱關誰復論，公子感之在一言。
擔簦屐履遍列國，平揖相印須臾間。
簀中不死魏齊困，口中舌在天應旋。
莫嘆髀肉消，休悲釜生魚。
揮斥八極神不變，秦人豈識照乘珠。
氣吁虹蜺亙天地，有時一笑海可枯。
泰山排雲天下小，紛紛何足論賢愚。
得君本如此，君知我無朱。
幾年飛鳴共搶榆，長慙瓦礫參璠璵。
都城踰月同朝晡，蹩然別我還舊廬。
引君一杯酒，洗君衣上塵。
我歌雖促非酸辛，未忍祝別惟加飧。
直教探取虎穴子，西來射策黄金門。
送儲子椿參假太學時泊舟金陵風亭
作者：李之儀
朝代：宋

金陵二月春，江上連日雨。
暖風初報一番晴，綠淺紅深紛無數。
與君已是隔年別，相逢又作臨分語。
感君情重故可歌，送君心折不成舞。
五年相從如一日，物物講評窮髮縷。
愛君正如韝上鷹，畏君何翅文中虎。
未飯已知必下趙，憑軾會觀終報楚。
逡巡照眼綠袍新，更約十分同一舉。
送孫叔靜
作者：李之儀
朝代：宋

浮雲無定着，乍合還分離。
廓開萬里天，好是無雲時。
我懷苦蕭屑，多感不自拾。
奈何情所親，容易成南飛。
秦人雖受寶，睨柱誰瑕疵。
空能九賓賞，終負連城歸。
此道固有命，如君應未遲。
且從淮上游，霜濃蟹螯肥。
載取一樽酒，里門相扶携。
笑語欲難背，古人良可期。
開編若對面，謔浪尤相宜。
皎皎澄漢月，森森瓊樹枝。
燕地重郭隗，吳兒輕陸機。
曉來猶薄露，會見高風披。
送宣上人遊方
作者：李之儀
朝代：宋

七軸蓮經誦已通，定將何事作家風。
當知法界重重意，盡在雲遊步步中。
金臂見時猶是妄，玉毫光處未爲功。
路頭全記文殊指，須着工夫子細窮。
送忠禪老詣徑山請普覺住天寧萬壽新剎
作者：李之儀
朝代：宋

我初遊叢林，得人如滿月。
細披雲霧間，桂影若可掇。
旋轉二十年，相半分會別。
暮途喜可掬，妙語等冰雪。
告我第一義，光艷忽振發。
老魔俱辟易，善類隨擊拂。
是真萬里足，一舉安能輟。
徑山光蹔韜，夜氣尤昭徹。
異時摩聊老，薦藉意甚切。
子果識至人，指顧石必裂。
出我連城珍，郊廟冠前列。
無令刖足翁，二獻文爲拙。
送慕容若禔公幹環慶邠寧
作者：李之儀
朝代：宋

四月邊城氣如煮，問龍乞水將致雨。
起我獨有泛蓮人，相與授誠香一縷。
腹枵不擬謝僧疏，愁對焦枯無告語。
君時捧檄不我捨，意欲同分神所怒。
此誠未契我輒罷，想望絕疑隔烟霧。
一朝報我檄難留，明日清晨離此去。
我慙君住本爲我，君行我乃不得祖。
固知身世不相期，戚戚安能效兒女。
君還我亦脫韁鎖，聞道荆醅如潑乳。
使君況是我輩人，便約臨高目東注。
經由第一莫遲回，尤物須知原有主。
送戴道人
作者：李之儀
朝代：宋

懶將身世問窮通，邂逅僧軒一席同。
已歎故家如墜葉，可堪白髮共飄蓬。
冥搜固出能言外，妙用都歸指掌中。
咫尺京師莫辭遠，有雲何患不乘風。
送曾端伯之官濟北
作者：李之儀
朝代：宋

貂蟬七葉想前人，四世三公表一門。
虎步龍驤推贊冊，瑶環瑜珥見旁孫。
琅琅廟器真無敵，衮衮淮流信有源。
敝帚不堪終舊物，吐茵行欲奉餘尊。
送李仲益及第調濠州司戶還錢塘
作者：李之儀
朝代：宋

憶昨西湖弄烟月，玉面少年搔紺髮。
六月正午斷人行，坐上無風不覺熱。
長安塵沙五月尾，汗透纖絺甚懸水。
相逢惝怳秋已深，冰骨令人冷如洗。
吾家謫仙應已朽，采石風流誰可後。
却恐騎鯨下紫霄，斯人豈是人間有。
春風標名冠禮部，睥睨英豪皆培塿。
三月飛花試集英，筆下光芒射斗牛。
共說唱名須第一，人事天時良可必。
大任先當益未能，何謂揚雄老終吃。
滄溟洶湧百怪見，鯨鬣虯髯豈難辨。
莫謂卑飛遽自陵，功曹曾是將軍願。
集賢學士文章舊，平日追隨今太守。
到日應須倒屣迎，還聞下榻南昌秀。
濠上觀魚魚正躍，携手何人知此樂。
妙處期君向上求，可笑蝸牛爭兩角。
送李仲益赴濠梁司戶
作者：李之儀
朝代：宋

烱然五府不受塵，深山大澤猛虎蹲。
豫章千尺若可抉，滄溟萬里疑平吞。
秋天一鶚禰正平，人物南州龐士元。
莫詠濠梁好風月，當知猿臂出吾門。
送芝老
作者：李之儀
朝代：宋

江頭春色已可掬，風雨惱人常不足。
筆刀俱來紙上春，牆外落紅爭䔩䔩。
忽然別我下廬山，蓮社風流指顧間。
爲我寄聲陶五柳，少留佳處共追攀。
送郎祖仁罷九江稅省親仙源
作者：李之儀
朝代：宋

石磴縈紆行一髮，下見滄溟湧初月。
不應佳氣無所歸，十載聲名藹吳越。
香爐峰下新解官，疋馬又過桑麻間。
知有秦人篆字否，不妨高處小塵寰。
送鄭産莊
作者：李之儀
朝代：宋

酌君白玉杯，送君正黄梅。
長安風沙瞇人眼，君行暫詣黄金臺。
劇辛已老樂毅去，荆棘平地多龍媒。
九重深沉四海遠，快便誰許參雲雷。
黄金臺高不易上，并州雄節幾塵埃。
當時勳業皎白日，餘風表表皆雄才。
龍睛豕腹實異相，肝膈上下羅瓊瑰。
丹青萬物大門婿，妙論爾汝無嫌猜。
同時舒卷一門盛，將見烈火生寒灰。
十年早飛不足歎，青雲自此亨途開。
我暫追隨極天末，有酒取醉長追陪。
離亭雨足綠蔽眼，健帆危挂寒風催。
黄金臺不知幾千尺，勸君窣衣直上首莫回。
時和歲豐亦足被君賜，還須遠過青山隈。
送陳瑩中及第歸洪州
作者：李之儀
朝代：宋

七月江南秋已到，江水如天魚尾掉。
處處團橘欲黄時，家家門前艤歸棹。
西山佳氣徹青雲，潘郎門巷如深春。
陳家有兒新及第，新着恩袍歸見親。
爲報行人洗眼看，養兒如此誰不羨。
願兒不要重科第，事業功名他日見。
送靈臺尉徐舜舉
作者：李之儀
朝代：宋

靈臺右鶉首，南北兩山間。
我來春未幾，紅葉繞斑斑。
與君早相求，携手問兩山。
折花飲清泉，共此一日閒。
君才真健敏，詩句如芝蘭。
娟好秀且靜，馥郁若可餐。
送馮子莊赴秦州將官述其督詩之語以廣篇首
作者：李之儀
朝代：宋

我詩易得君休嘆，君節難攀我自知。
問會但嗟歸有日，奏功方看獨先時。
簫笳部曲催驕馬，綿繡山川入綵旗。
莫訝黄金偏滿手，平生□□是男兒。
遊石磧寺寺僧以牌求詩
作者：李之儀
朝代：宋

花石鎖風烟，軒楹半是山。
門連虎溪路，橋接趙州關。
屈曲深疑步，高低屢解顔。
却應多是夢，不伴此身閒。
遊華陽洞行十餘步水阻而回
作者：李之儀
朝代：宋

篝火宵深興轉濃，可憐潭水斷來蹤。
祇疑終有蛟龍護，玉室金堂未許逢。
遊青山因過西莊
作者：李之儀
朝代：宋

青山忽相值，一笑脫征衫。
未就三都賦，聊尋五柳潛。
並遊雖得意，作闊更愁兼。
問字終忘倦，言歸但小慚。
旁求須作相，未聘且耕巖。
贈別無多語，禔身要律貪。
過玩鞭亭再見吉先之
作者：李之儀
朝代：宋

姑熟溪頭近請違，玩鞭亭上再相期。
留連話舊忘塵慮，把盞枰棋得自怡。
過蒲地寺謁田承居
作者：李之儀
朝代：宋

蕭寺經行舊，騷人趣尚幽。
從來不妄許，相見若爲愁。
稅駕終何地，乘桴可共舟。
感君詩有味，老去復誰求。
過雨飲臨潁何希仲家蒙督詩即席爲贈
作者：李之儀
朝代：宋

君不見張子房，素書未授抵遊俠。
又不見蕭望之，不能碌碌反抱關。
漢業已成赤松去，殺吾賢傅終感嘆。
乘時致用固不免，要須繒繳無由攀。
八十釣渭濱，揮旄仗鉞興艱難。
臂鷹上蔡市，復得不可空多言。
周傾秦得漢亦起，虎噬鯨吞羝觸藩。
一興一廢竟誰有，要之有數歸元元。
元元亦何爲，與君論子細。
須將劇孟作敵國，未信葉公真勇士。
竊借聲名人自歎，白公梟首方爲是。
乾旋坤轉只等閒，收放僅在毫端耳。
何郎目如電，奮髯兒童驚。
眼光在酒裏，一飲黄河傾。
不作么麽貴公子，橫行欲得十萬兵。
吾語何郎少卑之，犀有角兮麝有臍。
果知有累不早計，抑揚畢竟何所之。
滿酌勸君飲，吾語無文章。
鞭笞六龍駕扶桑，上朝元君陪紫皇。
霞衣玉簡鬚如霜，俯仰八極何茫茫。
方時與君俱此舉，如何煩君蹔起舞。
舞徹聽我歌，我歌端爲我輩作。
蠢蠢萬類隨江河，肯同兒女戰蝸角，酒酣雨淚揮滂沱。
避暑無地偶過君俞聊資華屋廣蔭以揖主人之勝綢繆禮意遂至抵暮君俞有詩因次韵二首·其一
作者：李之儀
朝代：宋

無功衛鶴偶乘軒，虐暑從誰解倒懸。
頓覺御風凌絕境，似逢調瑟認華年。
回光已幸參東壁，裂地何須得酒泉。
自惜抑揚非瓦礫，倦途終愧失陶甄。
避暑無地偶過君俞聊資華屋廣蔭以揖主人之勝綢繆禮意遂至抵暮君俞有詩因次韵二首·其二
作者：李之儀
朝代：宋

十輪楊惲舊軒軒，四壁相如似磬懸。
豈謂投懷忘晚節，每容佳處共流年。
笑談璀璨風生坐，翰墨縱橫思湧泉。
土苴固難重就器，轉鈞尤幸識精甄。
邂逅故人·其一
作者：李之儀
朝代：宋

湖山勝處得君家，懷祖曾於膝上誇。
不見多年應宦遠，相逢何事却天涯。
朱絃無復來湘水，駿骨分明産渥洼。
聞道賢勞多野處，新醅聊寄傲霜花。
邂逅故人·其二
作者：李之儀
朝代：宋

已將身世等浮雲，又向江邊得故人。
數日暝寒埋雪意，一番佳境爲時新。
村醅淡薄聊資笑，洞戶深閒自有春。
已幸鄰封同寄老，却應風月費精神。
還俗道士
作者：李之儀
朝代：宋

聞道華陽客，儒衣謁紫微。
舊山連藥賣，孤鶴带雲歸。
柳市名猶在，桃源夢已稀。
還家見鷗鳥，應愧背船飛。
邯鄲叢臺
作者：李之儀
朝代：宋

禾黍離離露一丘，淡烟輕靄夕陽秋。
微基西枕邯山盡，往事東隨漳水流。
御輦金車何處去，閒花野草幾時休。
可憐全趙繁華地，留作行人萬古愁。
郭功甫妻孫夫人挽詞
作者：李之儀
朝代：宋

率己名無媿，成家德可尊。
蘋蘩招婿婦，翰墨見兒孫。
孰不承慈訓，俱來哭寢門。
詩人難再得，彤管負詳論。
醜奴兒·採桑子
作者：李之儀
朝代：宋

春風似有燈前約，先報佳期。點綴相宜。天氣猶寒蝶未知。嫩黃染就蜂鬢巧，香壓團枝。淡注仙衣。方士臨門未起時。
采石三題·捉月亭
作者：李之儀
朝代：宋

我昔揚帆下廬阜，落帆采石春欲暮。
江南江北只見山，欲識錦袍無問處。
夜深明月來青天，天水茫茫月連霧。
想見扁舟捉月時，江心見月如相遇。
醉魂不制月可捉，捉得便將天外去。
月在人亡天莫詰，彷彿風流誰與晤。
邇來水落洲渚出，隔岸潮迴疑可步。
聒耳啁啾不得聞，對案腥臊難下筯。
多情禪客饒佳趣，粉飾餘光扶墜緒。
欲回古月換今人，到此翛然忘世慮。
從來喜誦騎鯨句，亦復買田相近住。
會當載酒十分圓，同指虛無問征路。
采石三題·賞詠亭
作者：李之儀
朝代：宋

爨下得餘薪，便可歌南風。
參差長路鐸，鼓樂俄相同。
一棄一流落，悠然會天工。
始知盛衰際，遇與不遇中。
風清月正好，爽晤聊從容。
豈意接心期，賞歎如雲龍。
千載瞬息爾，轉盼歸虛空。
何適非適然，神交付冥鴻。
采石三題·鑑然亭
作者：李之儀
朝代：宋

溫公天下士，百計興艱危。
大厦勢已傾，意欲一木支。
功名等山岳，德澤均雨露。
奈何談笑間，而取鬼神怒。
鬼神豈不鑒，忠義當扶持。
一見亦何傷，冥路俄與期。
似非理所安，端恐數應盡。
邂逅不可逃，紛紛遂爲信。
孔子昔有言，既敬亦須遠。
三復而三思，臨風更三歎。
采石二首·其一
作者：李之儀
朝代：宋

雲山夾岸去層層，來往扁舟恨未能。
更有尋常最佳處，無風一日到金陵。
采石二首·其二
作者：李之儀
朝代：宋

雞籠山下是和州，隔岸聞呼見點頭。
不見東歸夜郎客，錦袍誰共醉扁舟。
重治寢榻更衣蔬食
作者：李之儀
朝代：宋

五月相將又下旬，依前深院度黄昏。
頻看嶺路占家信，旋兀簾旌作燕門。
抖擻衾裯防垢穢，湔除蚤虱斷兒孫。
不因肉食脾難磨，且欲從今習菜根。
金山寄懷秦太虛用建除體
作者：李之儀
朝代：宋

建古求亡子，寓意一何疏。
除道聲出師，老將定胡盧。
滿座語更發，誰是囊中珠。
平生不少貸，鮮不相謂迂。
定分固有來，跛鱉參乘駒。
執別纔幾日，眷眷瞻雲衢。
破碎物役爾，此理君何如。
危步上傑觀，疇昔相携扶。
成茲塵外趨，感慨反不舒。
收我漏盡景，課君種樹書。
開山一百里，玉粒隨香葅。
閉口不復語，早晚同歸與。
金陵懷古二首·其一
作者：李之儀
朝代：宋

焰燧何勞鼓萬牛，聊將一带付幽流。
纔聞浮鷁來波上，已見牽羊出石頭。
舊穴依然披信汐，古祠誰爲薦時羞。
功名到了成何事，擾擾空移夜壑舟。
金陵懷古二首·其二
作者：李之儀
朝代：宋

霜天日晚獨沈吟，潮上風來別是音。
恃險戰爭休想舊，凭高臨眺且論今。
數聲雁蹙千年恨，一片帆驚萬里心。
不是江山解磨折，却應人物自升沈。
錢君倚夫人仙源郡君挽詞
作者：李之儀
朝代：宋

春生復秋落，物物猶帝力。
哀哉劬勞恩，甘藟至誠實。
棘心詠詩人，常恐一旦失。
何乃不我報，皎皎如白日。
痛哉胡爲生，每念氣填臆。
仰君猶長庚，華髮萃衆德。
歲時捧金樽，門戶幾萬石。
常云我有子，未易先尺璧。
伯仁非碌碌，到此輒自惑。
庶幾德有相，睥睨莫我逼。
頗聞君有言，既跌不見謫。
李杜苟齊名，死且不足惜。
孰不斯言愧，謂君壽無極。
豈知屬纊書，何爲在吾側。
堂堂古益友，千載同此室。
撼鐸倘能參，我淚不虛滴。
錢塘教授宅飯眠齋次其韵
作者：李之儀
朝代：宋

饑時囓飯困時眠，任運騰騰信自然。
豈謂故人投此況，先來佳處作閒仙。
寓懷何必開三徑，得句勝如食萬錢。
只恐里門驚內史，不容同占好山川。
閒坐
作者：李之儀
朝代：宋

鴉銜遺秉趁饑鷹，老牸時傳喚犢聲。
凡物有生皆有樂，不堪孤坐淚縱橫。
閩僧饋紅糟炒笋
作者：李之儀
朝代：宋

食飽舐指老更深，饑腸南北常欹崟。
曾作閩山對岸客，海舶供看常相尋。
一路埃塵春幾換，葷羶裂腦愁舉桉。
淮陵巨海不多程，多情誰殺能鳴雁。
道人雅好逾千金，短茁漬味羞春林。
呼兒績飯不知飽，未徹已到閩山陰。
孤風冷石常齒齒，不忘南音似君子。
寂寞相求義愈高，豈特今朝共鄰里。
阮公嘯臺次韵辛正叔
作者：李之儀
朝代：宋

有口莫飲盜泉水，有手莫探驪龍珠。
秋風冷落千古意，追風絕足誰能拘。
白雲青山避世樂，擊鼓撞鐘廊廟居。
等閒舒卷四海爲之動，豈憚一一從吹竽。
君看事事絕天險，阿房宮在空荒墟。
野人不識貴者帝，直欲炙背同向茅簷隅。
由來土苴漫優劣，亹亹傳習隨有無。
當時一嘯亦偶爾，至今登覽煩嗟歔。
吾人妙質素所畏，感嘆陳迹追盈虛。
涇清渭濁固可辨，未應到海君能殊。
阮郎歸
作者：李之儀
朝代：宋

朱唇玉羽下蓬萊。佳時近早梅。惜花情味久安排。枝頭開未開。魂欲斷，恨難裁。香心休見猜。果知何遜是仙才。何妨入夢來。
阿濫堆·其一
作者：李之儀
朝代：宋

鐵作驕幢不易摧，望林誰免渴趨梅。
院門報鑰人初斷，天氣纔陰日又開。
倦路已先衰鬢雪，思家難遣寸心灰。
衝風正起還飛下，何物元非阿濫堆。
阿濫堆·其二
作者：李之儀
朝代：宋

年來未覺壯心摧，昨夜偏傷三弄梅。
不慣離家遽如許，自然昏眼亦慵開。
蕭條寂寞思樗蔭，細繹華嚴謝劫灰。
少味童山莫分別，直須真峭比離堆。
除夜寄王性之
作者：李之儀
朝代：宋

老戀窮年怯五更，可堪爆竹響新聲。
但驚燈火如殘夢，豈有心情敵後生。
餳競膠牙空對白，酒期分歲獨憐清。
賜袍應有天香在，想見明朝奉九成。
除夜小舟中雨不止而作雪寄德麟
作者：李之儀
朝代：宋

醉侶今何在，寒燈倍黯然。
却應聽雨夢，猶是散花天。
老境不自得，客程誰我憐。
曉鐘催去路，明日又新年。
陪子重游長蘆寺
作者：李之儀
朝代：宋

行來思住覺城東，粥飯隨緣早晚鐘。
安得心田荒萬有，便驚眼界失千重。
笑談喜接真摩詰，衰病休嗟老曼容。
餿飲殘羹應不惜，聊分水墨爲成龍。
陪曾延之泛舟歷湖至苦竹寺次韵陳致君席上所賦
作者：李之儀
朝代：宋

已凉時節未霜前，十里平湖共酒船。
巖岫湧寒清澈水，芰荷翻浪綠連天。
百年過眼真聊爾，一笑投懷豈適然。
獨有黄花似迴避，定緣紅粉不能先。
陳氏母夫人挽詞二首·其一
作者：李之儀
朝代：宋

白首嚴冰雪，清風逼里閭。
空殘貝葉偈，不見錦囊書。
表表名終在，詵詵慶有餘。
會如華夏約，他日看高車。
陳氏母夫人挽詞二首·其二
作者：李之儀
朝代：宋

子令人空毀，孫賢我故欽。
成家信如玉，傳世果非金。
不作尋常去，方知積累深。
天花長滿裓，應悟本來心。
陶隠居書堂
作者：李之儀
朝代：宋

山雲自往來，人事久蕭索。
誰爲插小松，記此常棲泊。
坡陀披淺麓，窈窕带遠壑。
著書方呻吟，誰與會所樂。
鸞凰耿莫追，歲月儼如昨。
隠約玉簫聲，憔悴金匕藥。
風來萬籟奏，一笑竟難約。
尚友徒此心，相期在寥廓。
陽翟道中有懷存之二首·其一
作者：李之儀
朝代：宋

頑陰將臘襲衣褠，倦轡臨風愧白頭。
一事無成還歲晚，百年過半尚人謀。
天邊漫鑄黄金印，月下何時紫綺裘。
擬借東鄰分一徑，未應人物謝羊求。
陽翟道中有懷存之二首·其二
作者：李之儀
朝代：宋

夕陽風裏得君心，常約清香带月尋。
紅萼似披經幾嗅，綠條如弄已難禁。
野狂不慣娉婷醉，蓬鬢偏宜蓓蕾侵。
準擬歸時更浮動，瓊樽寧謝十分斟。
雜挽詩四首·其一
作者：李之儀
朝代：宋

報地三千籙，年光八十春。
却尋來處路，重接社中人。
杖履空平日，幢幡想去塵。
蓮開布金底，又見一番新。
雜挽詩四首·其三
作者：李之儀
朝代：宋

漢室傳經後，唐朝舊族家。
柔明惟典則，專靜輟紛華。
得配同高壽，流光固未涯。
定應知去路，門外列三車。
雜挽詩四首·其二
作者：李之儀
朝代：宋

方報先同穴，俄聞改葬期。
祇應偕老約，不擬異他時。
已矣如何憾，賢哉有剩悲。
會看松柏路，賜篆聳豐碑。
雜挽詩四首·其四
作者：李之儀
朝代：宋

子令欽平昔，多慙接俊遊。
升堂稱有志，執奠嘆無由。
逝水空歸壑，春風忽變秋。
簫聲到原盡，千載想風流。
雜詠四絕·其一
作者：李之儀
朝代：宋

人間所樂寧過此，一事都無有俸錢。
更向豐年觀割稻，須知身是地行仙。
雜詠四絕·其三
作者：李之儀
朝代：宋

解籜新篁綠未分，弄晴啼鳥語如文。
翻風葭菼全疑雨，對岸峰巒便是雲。
雜詠四絕·其二
作者：李之儀
朝代：宋

老呼稚舞報豐年，極目黄雲欲際天。
旋搗新粳供晚飯，只愁閒夢攪安眠。
雜詠四絕·其四
作者：李之儀
朝代：宋

平生粥飯寄伽藍，老日田園强自添。
豈自着靴踏泥客，如何不許蹔深潛。
離宣城
作者：李之儀
朝代：宋

倦客登舟際，江城欲暮時。
恨長山自遠，心速棹歸遲。
村市明魚火，嚴城起鼓鼙。
詩成真有助，新月上天涯。
離潁昌張聖行獨出城相送
作者：李之儀
朝代：宋

黄昏促征鞍，別酒已沾醉。
風威危破臘，雪意欲着地。
超然氣類人，送我奄獨至。
懸知必如此，恐終欲弗類。
平生昧歸宿，恍若得所詣。
胡床十餘語，彷彿京口例。
此言固近俳，要之不無謂。
覺夢猶在馬，解鞍定何地。
百年誰見宰，一己乃許事。
繾綣兒女情，回首端自愧。
雨中自瓜步謁寶覺遂約遊黄社寶覺遽有儀真之行雨後獨往夜分方到泥滑路巇乘步相半
作者：李之儀
朝代：宋

夢寢東南遊，金山居第一。
泊船瓜州口，風雨繫黑日。
冒雨訪老胡，翛然出蘿蓽。
壁間十弟子，云是王維筆。
生者今何在，別有一丈室。
相期同過之，佳思久披拂。
差池成獨往，敢憚泥沒膝。
投鞭望橫參，露重衣如濕。
方諸湛漏魄，指顧盡纖息。
目眩神爲清，壺冰蕩肝膈。
亹亹相問勞，軟語皆中律。
頗怪不預知，有似驚暴客。
杈牙荐爐紅，柔脆脩林茁。
老淚感陸生，明盤皎霜橘。
木魚動曉堂，永味固南畢。
百年驚枯槁，平日膠在漆。
幅巾行此時，歲暮悲蟋蟀。
雨中花令
作者：李之儀
朝代：宋

休把身心撋就。著便醉人如酒。富貴功名雖有味，畢竟因誰守。看取刀頭切藕。厚薄都隨他手。趁取日中歸去好，□莫待、黃昏後。
雨中花令
作者：李之儀
朝代：宋

點綴葉間如繡。開傍小春時候。莫把幽蘭容易比，都佔盡、人間秀。信是眼前稀有。消得千鍾美酒。只有些兒堪恨處，管不似、人長久。
雨中過明覺招上人輒留小詩
作者：李之儀
朝代：宋

雨路如投洗，山行似踏繩。
深閒逢竹院，歡喜得詩僧。
語款疑繅繭，心明自有燈。
難忘惜別處，高義等丘陵。
雪峰真贊
作者：李之儀
朝代：宋

衮毬輸了一隻脚，答語失了一隻眼。
却將兩隻殺人手，不妨撈蝦只摸蜆。
踏翻船子月是誰，撞破烟樓如掣電。
樹倒藤枯笑呵呵，春光更覺家家遍。
雲門大師真贊
作者：李之儀
朝代：宋

織得蒲鞋無脚著，大雪漫山却伸脚。
嬲人枉了三則語，傳家只用一字錯。
至今兒孫滿天下，伸頭縮頸如鸛鶴。
捩轉嘴面有商量，學得馬騎被馿撲。
雷塘行
作者：李之儀
朝代：宋

鞭長不能及馬腹，有限生涯時苦促。
空使後人悲前人，雷塘春草年年綠。
誰知秀色若可餐，風光付與初憑肩。
力殫四海笑未已，眉黛一螺當幾錢。
君不見黄金棟樑回首蠹，漠漠胡沙青塚暮。
么絃欲斷空自知，千金漫買長門賦。
膏油續盡天須曉，石土餘壘可長保。
就令並蒂永不分，也應終恨雷塘草。
青玉案
作者：李之儀
朝代：宋

小篷又泛曾行路。這身世、如何去。去了還來知幾度。多情山色，有情江水，笑我歸無處。夕陽杳杳還催暮。練淨空吟謝郎句。拭禱波神應見許。帆開風轉，事諧心遂，直到明年雨。
須菩提贊
作者：李之儀
朝代：宋

敷座而坐，如日初曉。
護念付屬，一時俱了。
非此老人，其誰能表。
漫自形容，本無欠少。
題{巩/言}老小軒
作者：李之儀
朝代：宋

高步毗盧頂上身，旋開窗牖外風塵。
石菖蒲是從來友，龍焙茶爲近日親。
不見同行木上座，常留伴睡竹夫人。
艱難歷盡無餘事，問佛方知有此因。
題僧道符天游齋
作者：李之儀
朝代：宋

六鑿相攘不蹔休，超然誰復與天遊。
醯雞甕裏自歌舞，野馬窗間空贅疣。
妙境果從拈處得，生涯須向箇中求。
逢場作戲由來事，可笑區區問髑髏。
題壽椿軒
作者：李之儀
朝代：宋

江左風流不乏人，能將佳思洗埃塵。
坐中煒燁當時士，庭下扶疏上古椿。
日永清陰怒鵬翼，月明翠影鬧龍鱗。
雲泥路絕無由到，猶欲乘槎一問津。
題山堂
作者：李之儀
朝代：宋

二年江南客，對面不見山。
負我愛山心，兀兀塵埃間。
一聞說山心便喜，欲插修翰遽飛起。
君家乃是山中居，永日青山同徙倚。
流泉涓涓薜蘿暗，明月時時窺枕簟。
三伏清霜带雪來，不斷烟雲擁欄檻。
只恐居山興易闌，萬壑波濤翻等閒。
知有心期難得否，憑君借與畫圖看。
題張湛然兄弟所居壁時謁之不見
作者：李之儀
朝代：宋

樂全老子如星日，真一仙人似鳳鸞。
早歲光明均照耀，異時文彩避高寒。
低回氣類追千劫，邂逅風流得二難。
環堵蕭然清徹骨，却疑深雪卧袁安。
題張約之長春閣
作者：李之儀
朝代：宋

江山信美亦人同，寒暑隨時興易窮。
寓意果能超物境，養花長欲占春風。
何須戶外屨常滿，自樂尊中酒不空。
可笑道人猶有恨，一番紅盡一番紅。
題朱砂湯
作者：李之儀
朝代：宋

憶同德曜涉歊蒸，欲濯湯池竟輟行。
憔悴獨來琴瑟變，滿懷誰識淚縱橫。
題李仲山金影軒
作者：李之儀
朝代：宋

金影風光小洞天，藍橋有路隔雲烟。
玉壺叩盡應能語，早晚光明照座邊。
題李欽之承事宅
作者：李之儀
朝代：宋

松竹龐公宅，丘墳倚相家。
和聲敦雁序，秀色茂蘭芽。
魯秉方如昔，淮流詎可涯。
躊躇不欲去，寒日任西斜。
題柳氏園
作者：李之儀
朝代：宋

昔年車馬遶芳叢，倒盡金缸卧醉紅。
可惜穠華俱掃地，兔葵燕麥自春風。
題楊子儀虎圖
作者：李之儀
朝代：宋

秋陰報初寒，慘慘日遽晚。
有客自宣城，明爽叩昏懶。
手持兩巨軸，六幅從而展。
披圖畫如生，竟軸詩盡選。
平生說匡鼎，今日真到眼。
何止辨騧驪，于焉識淄澠。
愛之不能已，欲挂恨壁短。
猶冀逢他時，更疑探深遠。
題步雲亭
作者：李之儀
朝代：宋

昨夜風高蟬半咽，起來知是白露節。
玉面少年窄袖衫，袖裏新詩似冰雪。
幾日炎炎如甑中，今朝忽覺超樊籠。
不惟氣候已八月，更得冰雪開心胸。
謝公山人詩筆奇，問君何緣得此詩。
報我我欲步雲去，山人許我因留題。
君作斯亭幾許高，擬推皓魄翻銀濤。
誰謂姮娥落君手，坐遣山人詩思勞。
君不見梅老句出天地窄，曾謂山人真太白。
采石月下憶相逢，笑披錦袍弄明月。
十年明月歸謫仙，姮娥豈得在君邊。
何妨邀取山人去，卒歲扶携醉笑間。
題歷陽天慶觀自然菴
作者：李之儀
朝代：宋

一日復一日，新年即舊年。
本來無欠少，强自起攀緣。
妙悟通三境，清風寄七絃。
昇騰如未果，且作地行仙。
題渭濱亭
作者：李之儀
朝代：宋

廣張三千六百釣，太公欲與文王親。
文王不爲熊羆獵，卜年七百終何人。
開元天子降步輦，當日何如渭濱見。
是同是異不可詰，一等風雲符虎變。
吾君好賢軼前古，處處鵷鸞刷修羽。
觀君命意非苟然，他日風流須再睹。
題漁家壁
作者：李之儀
朝代：宋

賣酒罾魚止數家，卜鄰還在水之涯。
扁舟定向桃源去，斜日紅開兩岸花。